[pic] | KUMMISSJONI TAL-KOMUNITAJIET EWROPEJ | Brussel 30.1.2008 KUMM(2008) 40 finali 2008/0028 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar l-għoti ta’ informazzjoni fuq l-ikel lill-konsumaturi (preżentata mill-Kummissjoni){SEG(2008) 92}{SEG(2008) 93}{SEG(2008) 94}{SEG(2008) 95} MEMORANDUM TA’ SPJEGAZZJONI 1. Il-kuntest tal-proposta ( Ir-raġunijiet għal u l-għanijiet tal-proposta L-abbozz tal-proposta jikkonsolida u jaġġorna żewġ oqsma tal-leġiżlazzjoni dwar it-tikkettjar, it-tikkettjar ġenerali ta' l-ikel u tan-nutrizzjoni rispettivament koperti bid-Direttivi 2000/13/KE u 90/496/KEE. Id-Direttiva 2000/13/KE ġiet emendata kemm-il darba u l-evoluzzjoni kemm tas-suq ta’ l-ikel kif ukoll ta’ l-aspettattivi tal-konsumaturi joħolqu l-ħtieġa biex tiġi aġġornata u modernizzata. Id-Direttiva 90/496/KE tirrikjedi li l-Kummissjoni tirrapporta lill-Parlament Ewropew u lill-Kunsill dwar l-applikazzjoni tad-Direttiva. Il-proċeduri interistituzzjonali nbidlu u f’ċerti każijiet il-Kummissjoni trid tissottometti valutazzjoni ta’ l-impatt bi proposti għal leġiżlazzjoni ġdida. Ir-reviżjoni tal-leġiżlazzjoni tat-tikkettjar dwar in-nutrizzjoni fiha wkoll valutazzjoni ta’ l-impatt li tagħti ħarsa ġenerali lejn l-applikazzjoni tad-Direttiva 90/496/KEE. Għalhekk, ma tħejjijx rapport separat dwar l-implimentazzjoni tad-Direttiva. ( Kuntest Ġenerali Tikkettjar ġenerali – Ir-rieda politika ewlenija li ħeġġet l-ewwel strument leġiżlattiv “orizzontali” dwar it-tikkettjar fuq l-ikel (Direttiva 79/112/KE) kienet li tipprovdi regoli għat-tikkettjar ta’ ikel bħala għodda biex l-ikel ikun jista' jidħol fil-Komunità liberament. Maż-żmien il-ħarsien tad-drittijiet tal-konsumaturi sar għan speċifiku tal-Komunità Ewropea. Fl-2003 d-DĠ SANCO b’kooperazzjoni mill-qrib mal-partijiet interessati, nieda valutazzjoni tal-leġiżlazzjoni dwar it-tikkettjar fuq l-ikel sabiex jevalwa mill-ġdid l-effettività tagħha kif ukoll il-bażi legali, u biex jidentifika l-bżonnijiet u l-aspettattivi tal-konsumaturi tal-lum għall-informazzjoni dwar l-ikel, billi qies l-limitazzjonijiet tekniċi u loġistiċi. Il-konklużjonijiet, ippubblikati fl-2004, identifikaw fuq xiex għandha tiffoka proposta futura. Tikkettjar dwar in-nutrizzjoni – Il-White Paper riċenti dwar Strateġija għall-Ewropa fuq kwistjonijiet tas-saħħa marbuta man-Nutrizzjoni, il-Piż Żejjed u l-Obeżità għamlet enfasi fuq il-bżonn li l-konsumaturi jkollhom aċċess għal informazzjoni ċara, konsistenti u bbażata fuq l-evidenza. It-tikkettjar dwar in-nutrizzjoni hu mod stabbilit sabiex tingħata informazzjoni lill-konsumaturi għall-appoġġ ta' għażliet dwar l-ikel determinati b'kunsiderazzjoni għas-saħħa. Hemm qbil ġenerali li l-effettività tat-tikkettjar dwar in-nutrizzjoni jista’ jissaħħaħ bħala mezz biex jgħin lill-konsumaturi jagħżlu dieta bilanċjata. Saru inizjattivi minn partijiet interessati biex l-informazzjoni dwar in-nutrizzjoni tiddaħħal fuq il-faċċata tal-pakketti. Hemm diverġenza fl-iskemi tat-tikkettjar li qegħdin jintużaw b'mod li dawn jistgħu joħolqu ostakli għall-kummerċ. ( Id-dispożizzjonijiet eżistenti fil-qasam tal-proposta Il-proposta tamalgama u temenda l-leġiżlazzjoni li ġejja: - Direttiva 2000/13/KE ta’ l-20 ta’ Marzu 2000 dwar l-approssimazzjoni tal-liġijiet ta’ l-Istati Membri marbuta mat-tikkettjar, il-preżentazzjoni u r-reklamar ta’ oġġetti ta’ l-ikel. Din id-Direttiva tistipula rekwiżiti komuni għat-tikkettjar applikabbli għall-ikel kollu li jrid jasal għand il-konsumatur aħħari, u għall-ikel fornut lill- caterers kbar. Din tistabbilixxi l-informazzjoni obbligatorja fuq it-tikkettjar. Il-proposta ddaħħal ċerti prinċipji ġenerali li jirrigwardaw l-għoti ta' informazzjoni dwar l-ikel u tiżviluppa mekkaniżmu regolatorju biex iqis l-iżviluppi li jgħinu lill-konsumaturi biex jagħmlu għażliet għaqlin dwar l-ikel. Ir-rekwiżiti obbligatorji jibqgħu qisu l-istess iżda bl-għażla li l-Kummissjoni tipproponi rekwiżiti ġodda għal suġġetti speċifiċi. - Direttiva tal-Kunsill 90/496/KEE ta’ l-24 ta’ Settembru 1990 dwar it-tikkettjar fuq in-nutrizzjoni għall-oġġetti ta’ l-ikel. Il-proposta tintroduċi tikkettjar obbligatorju ta’ elementi kruċjali nutrizzjonali fil-post fejn jidher l-aktar. Minbarra l-amalgamazzjoni tad-Direttivi 2000/13/KE u 90/496/KEE t-testi li ġejjin jitfasslu mill-ġdid fit-test: - Direttiva tal-Kummissjoni 87/250/KEE tal-15 t’April 1987 dwar l-indikazzjoni tas-saħħa alkoħolika skond il-volum fit-tikkettjar ta' xorb alkoħoliku għall-bejgħ lill-konsumatur aħħari - Direttiva tal-Kummissjoni 94/54/KE tat-18 ta’ Novembru 1994 li tikkonċerna l-indikazzjoni obbligatorja ta’ dettalji fuq it-tikkettjar ta’ ċerti oġġetti ta’ l-ikel barra minn dawk previsti fid-Direttiva tal-Kunsill 79/112/KEE - Direttiva tal-Kummissjoni 1999/10/KE tat-8 ta’ Marzu 1999 li tipprovdi għal derogi mid-dispożizzjonijiet ta’ l-Artikolu 7 tad-Direttiva tal-Kunsill 79/112/KE fir-rigward tat-tikkettjar ta’ l-oġġetti ta’ l-ikel - Direttiva tal-Kummissjoni 2002/67/KE tat-18 ta’ Lulju 2002 dwar it-tikkettjar ta’ oġġetti ta’ l-ikel li fihom il-kinina, u ta’ oġġetti ta’ l-ikel li fihom il-kafeina - Regolament tal-Kummissjoni (KE) Nru 608/2004 tal-31 ta’ Marzu 2004 li jikkonċerna t-tikkettjar ta’ ikel u ingredjenti ta’ l-ikel li għandhom miżjud phytosterols, phytosterol esters, phytostanols u/jew phytostanol esters - Id-Direttiva tal-Kummissjoni 2004/77/KE tad-29 t’April 2004 li temenda d-Direttiva 94/54/KE fir-rigward tat-tikkettjar ta’ ċertu ikel li fih aċidu glycyrrhizinic u l-imluħa ta’ l-ammonju tiegħu. ( Il-konsistenza mal-politika l-oħra u l-għanijiet ta’ l-Unjoni Il-proposta taqbel mal-Politika tal-Kummissjoni dwar Regolamenti Aħjar, l-Istrateġija ta' Liżbona u l-istrateġija ta' l-UE dwar l-Iżvilupp Sostenibbli. L-enfasi huwa fuq li jiġi simplifikat il-proċess regolatorju, b’mod li jnaqqas il-piż amministrattiv u jtejjeb il-kompetittività ta' l-industrija Ewropea ta' l-ikel, filwaqt li jassigura s-sigurtà ta' l-ikel, li jinżamm livell għoli ta' protezzjoni tas-saħħa pubblika u jqis aspetti globali. Hemm eżerċiżżju li għadu għaddej dwar il-kejl ta' spejjeż amministrattivi mid-dispożizzjonijiet orizzontali ta' tikketjar, li r-riżultat tiegħu jista' jipprovdi informazzjoni relevanti. 2. KONSULTAZZJONI TAL-PARTIJIET INTERESSATI U L-VALUTAZZJONI TA’ L-IMPATT ( Il-konsultazzjoni mal-partijiet interessati Il-metodi ta’ konsultazzjoni, setturi ewlenin fil-mira u l-profil ġenerali ta’ dawk li wieġbu Saru servejs wiesa’ mal-partijiet kollha interessati biex tittieħed l-opinjoni tagħhom dwar id-dispożizzjonijiet u l-applikazzjoni tal-leġiżlazzjoni eżistenti u l-bżonnijiet għal bidla. Ir-rispondenti minn sezzjonijiet governattivi u minn NGOs, mill-industrija u individwi. Uħud mill-konsultazzjonijiet kienu immirati lejn l-Istati Membri, l-industrija jew il-konsumaturi. It-tweġibiet fil-qosor u kif tqiesu Il-konsumaturi jirrikjedu informazzjoni aktar u “aħjar” fuq it-tikketti u huma interessati f'informazzjoni li tkun ċara, sempliċi, komprensiva, standardizzata u awtoritattiva. L-industrija tqis li hemm wisq rekwiżiti dwar it-tikkettjar li jinvolvu l-implimentazzjoni ta’ regoli tekniċi, dettaljati. Il-volum u l-firxa tat-testi huma ta’ ħsara għaċ-ċarezza u l-koerenza tar-regoli. L-ispejjeż tal-bidliet joħolqu tħassib għall-industrija. L-Istati Membri jixtiequ joħolqu bilanċ bejn il-bżonnijiet tal-konsumaturi u dawk ta’ l-industrija, billi jqisu, kull kwistjoni speċifika għal pajjiżhom. Uħud mill-aspetti speċifiċi li ssemmew waqt il-konsultazzjoni fuq it-tikkettjar ġenerali kienu: - il-konsumaturi jsibu diffikultà biex jaqraw u jifhmu t-tikketti; - hemm għadd ta’ ikel li ma fihx informazzjoni dwar l-allerġens; - it-tikkettjar dwar l-oriġini huwa qasam problematiku; - hemm negliġenza legali fejn tidħol il-lista ta' ingredjenti ta' xorb alkoħoliku. Għat-tikkettjar dwar in-nutrizzjoni hu maħsub li l-informazzjoni dwar in-nutrizzjoni li tingħata hija sors importanti ta’ informazzjoni għall-konsumatur. Il-partijiet interessati mhumiex sodisfatti bil-leġiżlazzjoni iżda għandhom opinjonijiet diversi dwar kif jistgħu jtejbuha. - Uħud mill-konsumaturi jeħtieġu jew jippreferu deskrizzjoni ġenerali komprensiva tal-kontenut tan-nutrijenti, filwaqt li oħrajn għandhom tħassib dwar parti żgħira biss minn din. Il-konsumaturi u l-NGOs tas-saħħa pubblika jridu tikkettjar obbligatorju sħiħ bid-dettalji kollha dwar in-nutrizzjoni u li jkun faċli biex jinftiehem. - L-industrija hi mħassba bin-natura preskrittiva tal-leġiżlazzjoni u l-effett li dan ikollu fuq id-disinn tal-pakkett. Huma jridu approċċ volontarju aktar flessibbli. - L-Istati Membri huma konxji mill-bżonn li jitnaqqsu l-ostakli għas-suq intern li hu faċilitat b’approċċ armonizzat. Minkejja dan, qed tiżdied il-pressjoni għal xi wħud biex ikun hemm aktar flessibbilità fuq livell nazzjonali, partikolarment, fejn qed jintużaw sistemi innovattivi ta' tikkettjar dwar in-nutrizzjoni. Saret konsultazzjoni miftuħa fuq l-internet mill-13.3.2006 sal-16.6.2006. Il-Kummissjoni rċeviet 175 risposta(/i). Ir-riżultati jinstabu fuq: http://ec/europa.eu/food/food/labellingnutrition/betterregulation/index_en.htm. ( Il-ġbir u l-użu ta’ għarfien espert Ma kienx hemm bżonn ta’ kompetenza esterna. ( Il-valutazzjoni ta’ l-impatt Ġew meqjusa ċerti approċċi alternattivi bażiċi: L-ebda intervent – Dan iżomm il-qagħda preżenti b’xi ftit tal-leġiżlazzjoni b’dawn l-effetti negattivi li ġejjin: - regoli parzjali u li jħawdu li jfixklu milli jsir implimentazzjoni effettiva; - piżijiet mhux ġustifikati fuq in-negozju ta' l-ikel minħabba rekwiżiti mhux aġġornati, skaduti jew mhux ċari; - użu inkonsistenti tat-tikketti mill-konsumaturi; - ineffettività tat-tikkettjar bħala għodda ta’ komunikazzjoni; - falliment tal-leġiżlazzjoni biex tadatta għal swieq li qed jinbidlu u għat-talbiet leġittimi tal-konsumaturi. L-intervent tqis fil-kuntest ta’ tneħħija ta’ regolamenti, leġiżlazzjoni nazzjonali, approċċ mhux meħtieġ jew aġġornament tal-leġiżlazzjoni Komunitarja. Tneħħija ta’ regolamenti – Dan ikun jitlob li jitneħħew l-istrumenti politiċi bażiċi fuq ir-regoli ġeneriċi dwar it-tikkettjar fuq l-ikel b’impatt dirett fuq ir-regoli speċifiċi dwar it-tikkettjar. Għalkemm il-fabbrikanti ta’ l-ikel jibqgħu japplikaw ir-regoli preżenti għal perjodu qasir ta’ żmien, huma jibdew ineħħew bil-mod l-informazzjoni li jqisu li hija ta’ piż għalihom. Ir-regoli li mhumiex armonizzati jfixklu s-suq intern, iwasslu għal informazzjoni nieqsa u jnaqqsu l-livell ta’ protezzjoni għall-konsumatur. Ir-regoli eżistenti urew kemm kienu tajbin għax taw lok għaċ-ċirkolazzjoni ħielsa tal-prodotti u għall-protezzjoni tal-konsumaturi. Jekk jitneħħew ikun hemm reżistenza minn ħafna mill-Istati Membri u mill-konsumaturi minħabba li ntużaw biex jilħqu r-rekwiżiti preżenti u kull bidla li tista’ titqies bħala abbandun ta' "acquis" prezzabbli. Għalhekk, it-tneħħija ta’ regolamenti ma tqisetx li kienet approċċ vijabbli. Leġiżlazzjoni nazzjonali – It-tħassir tar-regoli armonizzati jwasslu għall-ħolqien ta' regoli nazzjonali li jkollhom dawn il-konsegwenzi li ġejjin: - regoli nazzjonali differenti li jfixklu s-suq intern; - tgħawwiġ tal-kompetizzjoni ġusta; - żieda fil-piż amministrattiv għall-industrija; - approċċ inkonsistenti fil-kontenut u d-disponibbiltà ta' informazzjoni li toħloq konfużjoni għall-konsumaturi; - livell differenti ta’ protezzjoni għaċ-ċittadini ta’ l-UE. Approċċ alternattiv mhux obbligatorju (regolamenti fuqhom infushom, ko-regolamenti, gwida) – Il-karatteristiċi differenti ta’ l-informazzjoni u xejriet preżenti lejn l-iżvilupp ta’ “kultura leġiżlattiva ġdida” kien jeħtieġ li ssir valutazzjoni ta’ approċċ li seta’ joħloq bilanċ bejn il-flessibbiltà u l-preskrizzjoni u bejn l-azzjoni fuq livell nazzjoni u azzjoni fuq il-livell ta’ l-UE. Tmexxija fuq diversi livell minn isfel għal fuq (lokali/nazzjonali/komunitarja) ibbażata fuq il-prinċipju ta’ impenn għall-aħjar prassi formali, li tista’ titkejjel tista’ tkun alternattiva vijabbli. Jekk ir-rekwiżiti armonizzati dettaljati li diġà jeżistu jitqarrbu lejn dak l-approċċ ma jiżdiedx il-valur minħabba li jikkumplikaw għal xejn il-ftehim preżenti li jeżisti bejn il-partijiet interessati u jistgħu jitqiesu bħala tneħħija tar-regolamenti. Minkejja dan, fejn jidħlu l-kwistjonijiet politiċi ġodda, l-introduzzjoni ta' approċċ aktar elaborat u sostenibbli dwar l-informazzjoni għall-konsumatur li joħroġ mill-aħjar prassi u minn djalogu kontinwu mal-partijiet interessati għandu l-potenzjal li jkollu riżultati li jkunu ta' benefiċċju kemm għall-industrija kif ukoll għall-konsumaturi. L-impatti ta’ l-għażliet ewlenin għar-reviżjoni tad-dispożizzjonijiet ġenerali u t-tikkettjar dwar in-nutrizzjoni ġew eżaminati biex jitqies jekk m'għandhiex tittieħed azzjoni, jekk għandhiex tittieħed azzjoni volontarja jew ir-rekwiżiti preskrittivi Komunitarji ġew eżaminati fil-valutazzjoni ta' l-impatt. Il-Kummissjoni għamlet valutazzjoni ta’ l-impatt li tniżżel fil-Programm ta’ Ħidma, liema rapport hu aċċessibbli fuq is-sit ta’ l-internet tal-Kummissjoni. Il-Kummissjoni mliet ir-rapporti dwar il-valutazzjoni ta’ l-impatt fuq l-għażliet għar-reviżjoni tad-Direttiva 2000/13/KE u d-Direttiva 90/496/KEE li huma preżentati fl-istess waqt ma' din il-proposta bħala d-Dokument ta' Ħidma tal-Persunal tal-Kummissjoni. L-istima ta' l-impatt indikat li l-impatt fuq il-fabbrikanti jista’ jiġi mminimizzat billi jingħataw perjodi tranżitorji li jippermettu t-tibdil fl-ittikkettjar isir matul iċ-ċiklu normali għal bidliet fit-tikketti li qed jitħaddmu fi ħdan negozju. 3. L-ELEMENTI LEGALI TAL-PROPOSTA ( Taqsira ta’ l-azzjoni proposta L-adozzjoni tar-Regolament tal-Parlament Ewropew u tal-Kunsill dwar l-għoti ta’ informazzjoni dwar l-ikel lill-konsumaturi. Il-proposta timmodernizza, tissimplifika u tiċċara x-xenarju preżenti dwar it-tikkettjar. B’mod partikolari: - Tfassil mill-ġdid tad-dispożizzjonijiet tat-tqegħid tat-tikketti orrizontali differenti. L-amalgamazzjoni ta' dawk it-testi (direttivi) f'parti unika ta' leġiżlazzjoni (regolament) għandha timmassimizza s-sinerġiji u żżid iċ-ċarezza u l-konsistenza tar-regoli Komunitarji. Dan hu metodu qawwi ta’ simplifikazzjoni li għandu jipprovdi lill-operaturi ekonomiċi u lill-awtoritajiet ta’ infurzar b’qafas regolatorju aktar ċar u armonizzat; - L-iżgurar ta' koerenza bejn ir-regoli orizzontali u vertikali; - Razzjonalizzazzjoni (aġġornament, kjarifika) tat-tagħrif obbligatorju mitlub mill-Artikolu 3(1) tad-Direttiva 2000/13/KE; - Twaqqif ta’ mekkaniżmu flessibbli minn isfel għal fuq (permezz ta' skemi nazzjonali) li għandu jippermetti lill-industrija li ddaħħal innovazzjonijiet, u li tippermetti għal xi aspetti tar-regoli tat-tikkettjar biex jiġu adattati għal swieq u talbiet tal-konsumaturi differenti u kontinwament jinbidlu. Minbarra dan iddaħħal prinċipji ċari biex ikun hemm firda aktar ċara bejn l-informazzjoni obbligatorja u dik volontarja. Il-bidliet ewlenin fir-rigward tal-kwistjonijiet ġenerali tat-tikkettjar huma: - Il-kjarifika tar-responsabilitajiet fir-rigward tat-tikketjar ta' l-ikel għall-operaturi differenti ta' l-ikel matul il-katuina ta' l-ikel; - Sabiex titjieb il-leġibilità ta' l-informazzjoni mogħtija fuq it-tikketta ġie introdott daqs minimu tat-tipa għall-informazzjoni mandatorja; - L-introduzzjoni ta' rekwiżit li l-informazzjoni dwar ingredjenti allerġeniċi għandhom ikunu disponibbli għall-ikel li ma jkunx ippakkjat bil-lest li jinbiegħ permezz ta' ħwienet tal-merċa u ħwienet tal- catering . - Fid-dawl ta' l-ispeċifiċitajiet ta' l-inbid, l-ispirti u l-birra, il-proposta tipprevedi li l-Kummissjoni tirrapporta dwar l-applikazzjoni tar-regoli attwali dwar l-elenkar ta' l-ingredjenti u t-tikkettjar mandatorju ta' nutrizzjoni fuq dawn il-prodotti bil-possibilità li jiġu adottati miżuri speċifiċi. - Fir-rigward tat-tikkettjar tal-pajjiż ta' l-oriġini jew il-post ta' provenjenza ta' l-ikel, ir-rekwiżit bażiku fil-leġiżlazzjoni jibqa' l-istess. Għalhekk, dan it-tip ta' tikkettjar huwa volontarju, iżda jekk ikun hemm nuqqas ta' din it-tip ta' informazzjoni li twassal sabiex tqarraq bil-konsumatur, it-tikkettjar isir obbligatorju. Kemm l-indikazzjoni obbligatorja kif ukoll dik volontarja tal-pajjiż ta' l-oriġini jew il-post ta' provenjenza ta' ikel bħala għodda tal-kummerċjalizzazzjoni, ma għandhomx jiżgwidaw il-konsumatur u għandhom ikunu bbażati fuq kriterji stabbiliti. Il-pajjiż ta' l-oriġini għandu jiġi ddeterminat skodn id-dispożizzjonijiet ta' oriġini mhux preferenzjali skond il-Kodiċi Doganali tal-Komunità. Il-pajjiż ta' l-oriġini għandu jiġi ddeterminat skond id-dispożizzjonijiet ta' oriġini mhux preferenzjali skond il-Kodiċi Doganali tal-Komunità. Ir-regoli li jiddeterminaw il-post ta' provenjenza għandhom jiġu adottati wara proċedura tal-Komitoloġija. Barra minn dan, il-kriterji huma introdotti għad-dikjarazzjoni tal-pajjiż ta' l-oriġini jew il-post ta' provenjenza ta' prodotti li fihom ħafna ingredjenti u l-pajjiż ta' l-oriġini jew post ta' provenjenza ta' laħam, minbarra ċ-ċanga u l-vitella. Dawn il-kriterji għandhom japplikaw bl-istess mod għad-dikjarazzjoni volontarja tat-tikkettjar ta' oriġini tal-"KE"; - Il-proposta tiċċara l-kondizzjonijiet li taħthom l-Istati Membri jistgħu jadottaw regoli nazzjonali dwar it-tikkettjar ta' l-oriġini. Ir-regoli fuq it-tikkettjar dwar in-nutrizzjoni huma magħmula f'forma ġdida bi qbil mad-dispożizzjonijiet dwar it-tikkettjar ġenerali fuq l-ikel. Bil-proposta t-tikkettjar dwar in-nutrizzjoni jsir obbligatorju fil-post fejn jidher l-aktar fuq it- tikketta fuq l-ikel. Tħalli spazju għall-iżvilupp ta' l-aqwa prassi fil-preżentazzjoni ta' l-informazzjoni tan-nutrizzjoni, inklużi forom alternattivi ta' espressjoni ta' l-informazzjoni tan-nutrizzjoni fir-rigward tar-rekwiżiti totali ta' nutrijenti ta' kuljum jew forom grafiċi ta' preżentazzjoni. L-aspetti l-ġodda ewlenin tal-proposta dwar l-ittikkettjar tan-nutrizzjoni huma: - Id-dikjarazzjoni obbligatorja hija għall-enerġija, ix-xaħam, is-saturati, il-karboidrati b'referenza speċifika għal zokkor u melħ bħala ammonti għal kull 100 g jew għal kull 100 ml jew għal kull porzjon li tiġi ppreżentata fejn l-aktar tidher fuq it-tikketta (fuq quddiem tal-pakkett) filwaqt li n-nutrijenti minn lista definita jistgħu jiġu ddikjarati volontarjamaent. Fl-għażla ta' l-elementi obbligatorji ġew ikkunsidrati: riċerka li tindika li l-konsumaturi jistgħu jħossuhom intimidati minn informazzjoni eċċessiva; il-parir xjentifiku dwar l-aktar nutrijenti importanti li għandhom relazzjoni mar-riskju ta' l-iżvilupp ta' l-obeżità u mard li mhuwiex komunikabbli; u fl-istess waqt jiġievitat il-piż żejjed fuq in-negozji ta' l-ikel, b'mod partikolari intrapriżi żgħar u ta' daqs medju; - Fil-każ ta' xorb alkoħoliku, hemm derogi għall-inbid, spirti u birra, u għandu jkun soġġett għal rapport futur tal-Kummissjoni; - L-elementi obbligatorji jridu wkoll jiġu ddikjarati fir-rigward ta' dożi ta' referenza filwaqt li formati oħra ta' preżentazzjoni jistgħu jiġu żviluppati permezz ta' skemi nazzjonali volontarji. Sabiex tindirizza l-problemi li jirriżultaw mil-leġiżlazzjoni progressiva, il-proposta l-ġdida għandha temenda, tfassal mill-ġdid u tissostitwixxi dispożizzjonijiet li huma diġà stabbiliti li jaqgħu taħt il-leġiżlazzjoni orizzontali attwali tat-tikketjar ta' l-ikel li twassal għar-revoka tal-leġiżlazzjoni li ġejja: Direttivi 2000/13/KE, 90/496/KEE, 87/250/KEE, 94/54/KE, 1999/10/KE, 2002/67/KE, 2004/77/KE u Regolament (KE) Nru 608/2004. ( Il-bażi legali Artikolu 95 ( Il-prinċipju tas-sussidjarjetà Il-prinċipju tas-sussidjarjetà japplika in kwantu li l-proposta ma taqax taħt il-kompetenza esklussiva tal-Komunità. L-għanijiet tal-proposta ma jistgħux jintlaħqu biżżejjed mill-Istati Membri għal dawn ir-raġuni(jiet) li ġejjin. It-tikkettjar fuq l-ikel jipproteġi lill-konsumaturi u jiggwidahom biex jieħdu deċiżjoni. Hu meqjus li l-azzjoni fuq il-livell ta’ l-UE tagħti riżultati aħjar minn sensiela ta’ azzjonijiet individwali mill-Istati Membri minħabba: (i) li approċċ armonizzat jista’ jissimplifika l-piż amministrattiv fuq il-kumpaniji ta’ l-ikel li joperaw jew fuq livell trans-nazzjonali jew mal-Komunità kollha, u (ii) l-azzjoni uniformi tassigura li jkun hemm standards minimi mal-Komunità kollha li jnaqqsu l-inekwità għaċ-ċittadini ma' l-UE kollha. Ir-rekwiżiti differenti fuq it-tikkettjar jistgħu jfixklu l-opportunitajiet preżenti ta’ suq wieħed għall-katina ta' l-ikel b'impatt kbir fuq il-kummerċ minħabba l-volum kbir ta' kummerċ intra-Komunitarju li fl-2003 kien jammonta għal 75% tal-kummerċ kollu li ġġenera madwar € 120 biljun. Waħda mis-servejs ta’ l-industrija ta’ l-ikel tindika li 65% tal-kumpaniji esportaw il-prodotti tagħhom lejn Stati Membri oħra u f'dan is-servej 'l fuq minn 60% ta' dawk li wieġbu kienu favur l-armonizzazzjoni tat-tikkettjar ġenerali fuq l-ikel permezz tal-leġiżlazzjoni Ewropea. Il-qofol ta’ l-azzjoni Komunitarja qed tistabbilixxi l-kondizzjonijiet għat-tikkettjar ta’ l-ikel fl-UE li ma jistax jiġi indirizzat kif imiss mill-Istati Membri waħedhom jekk is-suq intern komuni jrid jaħdem sew. Fir-rigward tad-dettalji tar-Regolamenti applikabbli, mod aktar parteċipattiv u flessibbli ta' kif tiġi disinjata u infurzata se jkun possibbli permezz tal-mudell ta' tmexxija għall-amministrazzjoni ta' skemi nazzjonali. L-azzjoni Komunitarja se tikseb aħjar l-għanijiet tal-proposta għar-raġuni(jiet) li ġejjin. L-esperjenza turi li l-Istati Membri ma jistgħux jiksbu suq komuni armonizzat b’mod sodisfaċenti u li l-UE tista’ tagħmel aktar u taħdem b’mod aktar effiċjenti fl-għoti ta' informazzjoni lill-konsumaturi. Il-proposta l-ġdida tipprovdi anki spazju għal mekkaniżmu ta’ intervent aktar artab fuq il-livell nazzjonali u ta’ l-UE. Il-kompetenza tal-Komunità tintuża’ billi tqis bis-sħiħ il-prinċipji ta’ sussidjarjetà u proporzjonalità billi tirrikonoxxi li, fir-rigward ta’ ċerti aspetti, l-uniformità totali tat-tikketti ma’ l-UE kollha mhux neċessarjament l-unika mod mixtieq biex jintlaħqu l-għanijiet konċernati. Anzi, din għall-kuntrarju, tista’ tneħħi l-potenzjal għal aġġustament mgħaġġel għall-bżonnijiet li qed jinbidlu u għaċ-ċirkostanzi tar-regoli applikabbli. L-armonizzazzjoni previsti għall-ikel ippakkjat bil-lest li jista' jkun sew parti mill-kummerċ intrakomunitarju. L-Istati Membri jistgħu jintroduċu regoli meta l-prodotti ma jkunux soġġetti għall-kummerċ intrakomunitarju, bħal ikel mhux ippakkjat bil-lest u ikel fornut minn caterers bl-ingrossa. Il-proposta għalhekk tikkonforma mal-prinċipju tas-sussidjarità. ( Il-prinċipju tal-proporzjonalità Il-proposta tikkonforma mal-prinċipju tal-proporzjonalità għar-raġuni(jiet) li ġejjin. Il-proposta tarmonizza l-qafas regolatorju għad-dispożizzjonijiet ġenerali li jirrigwardaw it-tikkettjar fuq l-ikel u għalhekk tikkontribwixxi għall-protezzjoni għall-konsumaturi billi tassigura li l-konsumaturi jingħataw informazzjoni xierqa biex ikunu jistgħu jagħmlu għażliet infurmati, siguri, tajbin għal saħħithom u sostenibbli. Il-miżuri proposti huma biżżejjed biex jilħqu l-għanijiet li jassiguraw li l-konsumaturi jistgħu jagħmlu għażliet infurmati u biex jassiguraw li s-suq intern jiffunzjona b’mod ħarir. Fl-istess waqt ma jimponux piż eċċessiv jew mhux ġustifikat. In-nuqqas ta’ armonizzazzjoni jwassal għal żieda fir-regoli nazzjonali li jwasslu għal piż akbar għall-industrija u nuqqas ta' ċarezza għall-konsumaturi. Il-piż finanzjarju jitnaqqas peress li ħafna mid-dispożizzjonijiet preżenti jeżistu filwaqt li jingħata ħin biżżejjed għal kull rekwiżit ġdid biex ikun parti mill-modifikazzjoni regolari tat-tikketti mill-fabbrikanti. ( L-għażla ta’ strumenti Strumenti proposti: regolamenti, ko-regolamenti. Mezzi oħra ma jkunux adegwati għar-raġuni(jiet) li ġejjin. Ir-regoli eżistenti huma, ġeneralment, preskrittivi u ma tantx iħallu flessibbiltà lill-Istati Membri fil-mod kif għandhom jiġu applikati. Direttiva kieku wasslet għal approċċ inkonsistenti fil-Komunità li jwassal għal inċertezza kemm għall-konsumaturi kif ukoll għall-industrija. Regolament jipprovdi approċċ konsistenti għall-industrija u jnaqqas il-piż amministrattiv għaliex ma jkollhomx għalfejn ikunu jafu r-Regolamenti individwali fl-Istati Membri. Linji ta’ gwida, approċċi li jirregolaw lilhom infushom jew approċċi volontarji setgħet iwasslu għal inkonsistenza u tnaqqis sew fl-ammont ta’ informazzjoni mogħtija lill-konsumaturi, li ma tkunx aċċettabbli. Minkejja dan, hemm aspetti tal-leġiżlazzjoni li għalihom tqis iktar xieraq approċċ flessibbli u għal dawk l-aspetti ġiet żviluppata forma ta’ tmexxija alternattiva bbażata fuq liġi mhux retta u impenji volontarji fl-abbozz tal-proposta. 4. L-IMPLIKAZZJONI BAġITARJA Xejn. 5. INFORMAZZJONI ADDIZZJONALI ( Simulazzjoni, fażi pilota u fażi tranżitorja Se jkun hemm perjodu tranżitorju għall-proposta. ( Simplifikazzjoni Il-proposta tipprovdi għal simplifikazzjoni tal-leġiżlazzjoni. L-użu ta’ Regolament bħala strument legali jappoġġja l-għan ta' simplifikazzjoni minħabba li jiggarantixxi li l-partijiet kollha jkollhom isegwu fl-istess waqt l-istess regoli. It-twaħħid tad-Direttiva 2000/13/KE mad-Direttiva 90/498/KEE dwar it-tikkettjar tan-nutrizzjoni fi strument wieħed jissimplifika l-qafas regolatorju. Barra minn dan, il-proposta tissimplifika l-istruttura tal-leġiżlazzjoni 2000/13/KE, billi jiġu mfassla mill-ġdid u jiġi mibdula d-dispożizzjonijiet li hemm diġà fis-seħħ taħt il-leġiżlazzjoni preżenti ġenerika tat-tikkettjar ta’ l-ikel. Billi tindirizza ċerti kwistjonijiet politiċi speċifiċi l-proposta se tikkontribwixxi b’mod sinifikanti għal konformità aktar faċli u ċarezza akbar għall-partijiet interessati. Il-proposta hi mdaħħla fil-programm li l-Kummissjoni għandha fis-seħħ dwar l-aġġornament u s-simplifikazzjoni ta' l-acquis communautaire u l-Programm tagħha ta' Ħidma u Leġiżlazzjoni taħt ir-referenza 2006/SANCO/001. ( Ir-revoka tal-leġiżlazzjoni eżistenti L-adozzjoni tal-proposta se jwassal biex tiġi revokata l-leġiżlazzjoni eżistenti. ( Tfassil mill-ġdid Il-proposta tinvolvi tfassil mill-ġdid ( Iż-Żona Ekonomika Ewropea L-att propost jikkonċerna kwistjoni taż-ŻEE u għalhekk għandu jestendi għaż-Żona Ekonomika Ewropea. ( Spjegazzjoni dettaljata tal-proposta Ir-Regolament jipprovdi l-bażi għall-assigurazzjoni ta’ livell għoli ta’ protezzjoni tal-konsumatur b’rabta ma’ l-ikel biex jiġu stabbiliti prinċipji ġenerali u r-rekwiżiti tal-liġi bl-informazzjoni dwar l-ikel (Kapitoli II u III). Kapitolu IV (informazzjoni obbligatorja) jissimplifika l-leġiżlazzjoni eżistenti filwaqt li jżomm id-dettalji prinċipali obbligatorji dwar it-tikkettjar. Meta wieħed iqis id-definizzjonijiet u r-regoli dettaljati jew speċifiċi fl-annessi, jara li t-test hu aktar faċli biex jiġi segwit u emendat. Ir-regoli dwar it-tikkettjar ta' dettalji tal-post ta' l-oriġini huma ċċarati. Taqsima 3 tal-Kapitolu IV tispeċifika l-informazzjoni dwar in-nutrizzjoni għall-valur ta’ enerġija u l-ammonti ta’ xaħam, saturati, karboidrati b'referenza speċifika għal zokkor u melħ hija obbligatorja, u tirrikjedi li tiġi ppreżentata fejn l-aktar tidher fuq it-tikketta. Fil-Kapitolu VII sistema ta’ tmexxija ta’ informazzjoni dwar l-ikel għal skemi nazzjonali tinħoloq sabiex tħeġġeġ it-twaqqif fil-livell ta' Stat Membru ta' proċess interattiv u ssuktat ta’ skambju ta’ informazzjoni sabiex ikunu jistgħu jiġu żviluppati skemi nazzjonali li ma jorbtux u li jirfdu fuq l-aħjar prassi. Fil-livell ta' Komunità l-Kummissjoni għandha tħeġġeġ u torganizza l-iskambju ta' informazzjoni bejn l-Istati Membri u magħha nnfisha dwar attivitajiet relatati ma' l-iżvilupp ta' skemi nazzjonali. 2008/0028 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar l-għoti ta’ informazzjoni fuq l-ikel lill-konsumaturi (Test b’rilevanza għaż-ŻEE) IL-PARLAMENT EWROPEW U L-KUNSILL TA' L-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 95 tiegħu, Wara li kkunsidraw il-proposta tal-Kummissjoni[1], Wara li kkunsidraw l-opinjoni tal-Kumitat Ekonomiku u Soċjali Ewropew[2], Filwaqt li jaġixxu bi qbil mal-proċedura stipulata fl-Artikolu 251 tat-Trattat[3], Billi: (1) L-Artikolu 153 tat-Trattat jipprovdi li l-Komunità għandha tikkontribwixxi għall-ksib ta' livell għoli ta' protezzjoni għall-konsumatur permezz tal-miżuri li hi tadotta skond l-Artikolu 95 tiegħu. (2) Il-moviment ħieles ta’ ikel sigur u tajjeb għas-saħħa huwa parti essenzjali mis-suq intern u jikkontribwixxi b’mod sinifikanti għas-saħħa u l-benefiċċju taċ-ċittadini, u għall-interessi soċjali u ekonomiċi tagħhom. (3) Sabiex jintlaħaq livell għoli ta’ protezzjoni tas-saħħa għall-konsumaturi u sabiex ikun garantit id-dritt tagħhom għall-informazzjoni, għandu jiġi assigurat li l-konsumaturi jkunu infurmati sew dwar l-ikel li jikkonsmaw. L-għażliet tal-konsumaturi jistgħu jiġu influwenzati, inter alia , permezz ta' konsiderazzjonijiet sanitarji, ekonomiċi, ambjentali, soċjali u etiċi. (4) Ir-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 jistipula l-prinċipji ġenerali u r-rekwiżiti tal-liġi dwar l-ikel, jistabbilixxi l-Awtorità Ewropea dwar is-Sigurtà fl-Ikel[4] u jistipula l-proċeduri f’kwistjonijiet ta’ sigurtà fl-ikel jipprovdi li huwa prinċipju ġenerali tal-liġi dwar l-ikel li toffri bażi biex il-konsumaturi jkunu jistgħu jagħmlu għażliet infurmati fl-ikel li jikkonsmaw u biex jinżamm milli jkun hemm xi prassi li tista’ tiżgwida lill-konsumatur. (5) Id-Direttiva 2005/29/KE tal-Parlament Ewropew u tal-Kunsill tal-11 ta' Mejju 2005 li tikkonċerna prassi kummerċjali mhux ġusti min-negozji għall-konsumatur fis-suq intern[5] tkopri ċerti aspetti ta' l-għoti ta' informazzjoni lill-konsumaturi bil-għan speċifiku li żżomm milli jsiru azzjonijiet li jiżgwidaw u milli titħalla barra informazzjoni. Il-prinċipji ġenerali dwar prassi kummerċjali inġusti għandhom jiġu kumplimentati minn regoli speċifiċi li jikkonċernaw l-għoti ta’ informazzjoni dwar l-ikel lill-konsumaturi. (6) Ir-regoli Komunitarji dwar it-tikkettjar fuq l-ikel applikabbli għall-ikel kollu huma stipulati fid-Direttiva 2000/13/KE tal-Parlament Ewropew u tal-Kunsill ta’ l-20 ta’ Marzu 2000 dwar l-approssimazzjoni tal-liġijiet ta' l-Istati Membri marbuta mat-tikkettjar, preżentazzjoni u reklamar ta' oġġetti ta' l-ikel[6]. Il-maġġoranza tad-dispożizzjonijiet stipulati f'dik id-Direttiva jmorru lura għall-1978 u għalhekk għandhom jiġu aġġornati. (7) Id-Direttiva tal-Kunsill 90/496/KEE ta’ l-24 ta' Settembru 1990 dwar it-tikkettjar tan-nutrizzjoni għall-oġġetti ta’ l-ikel[7] tistipula r-regoli dwar il-kontenut u l-preżentazzjoni ta’ informazzjoni fuq in-nutrizzjoni ta’ ikel ippakkjat bil-lest. Iż-żieda ta’ informazzjoni dwar in-nutrizzjoni hi volontarja sakemm ma ssirx talba marbuta man-nutrizzjoni li tikkonċerna l-ikel. Il-maġġoranza tad-dispożizzjonijiet stipulati f’dik id-Direttiva jmorru lura għall-1990 u għalhekk għandhom jiġu aġġornati. (8) Ir-rekwiżiti ġenerali dwar it-tikkettjar huma kumplimentati b’għadd ta’ dispożizzjonijiet applikabbli għall-ikel kollu f’ċerti ċirkostanzi jew għal ċerti kategoriji ta’ ikel. Barra minn hekk, hemm numru ta’ regoli speċifiċi li huma applikabbli għal ikel speċifiku. (9) Filwaqt li l-għanijiet oriġinali u l-komponenti ewlenin tal-leġiżlazzjoni preżenti dwar it-tikkettjar għadhom validi xorta, jeħtieġ li tiġi simplifikata sabiex ikun hemm konformità aktar faċli u ċarezza akbar għall-partijiet interessati u biex tiġi modernizzata sabiex tqis l-iżviluppi l-ġodda fil-qasam ta' l-informazzjoni dwar l-ikel. (10) Hemm interess pubbliku fir-relazzjoni bejn id-dieta u s-saħħa u fl-għażla ta’ dieta adattata li tgħodd għall-bżonnijiet individwali. Il- White Paper tal-Kummissjoni dwar Strateġija għall-Ewropa f’kwistjonijiet tas-saħħa marbuta man-Nutrizzjoni, il-Piż Żejjed u l-Obeżità[8] nnutat li t-tikkettjar dwar in-nutrizzjoni huwa għodda importanti biex jgħarraf lill-konsumaturi dwar il-kompożizzjoni ta’ l-ikel u tgħinhom jagħmlu għażliet infurmati. L-istrateġija tal-politika tal-konsumatur 2007-2013 enfasizzat li l-fatt li l-konsumaturi jkunu permessi jagħmlu għażliet informati huwa essenzjali kemm għal kompetizzjoni effettiva kif ukoll għal benesseru tal-kosnumatur. L-għarfien dwar il-prinċipji bażiċi tan-nutrizzjoni u informazzjoni tan-nutrizzjoni adattata dwar l-ikel kieku tikkontribwixxi sew biex il-konsumatur ikun jista’ jagħmel għażla infurmata. (11) Sabiex titjieb iċ-ċertezza legali u jkun assigurat li l-infurzar isir b’mod razzjonali u konsistenti, jixraq li jitħassru d-Direttivi 90/496/KEE u 2000/13/KE u jiġu mibdula b’Regolament wieħed li jassigura ċ-ċertezza kemm għall-konsumaturi ta’ l-industrija kif ukoll li jnaqqas il-piż amministrattiv. (12) Għall-fini ta’ ċarezza, jixraq li jitħassru u jiddaħħlu f’dan ir-Regolament atti oħra ġeneriċi, prinċipalment id-Direttiva tal-Kummissjoni 87/250/KEE tal-15 ta’ April 1987 dwar l-indikazzjoni tas-saħħa alkoħolika bil-volum fit-tikkettjar ta’ xorb alkoħoliku għall-bejgħ lill-konsumatur aħħari[9], id-Direttiva tal-Kummissjoni 94/54/KE tat-18 ta’ Novembru 1994 li tikkonċerna l-indikazzjoni obbligatorja dwar it-tikkettjar ta’ ċerti oġġetti ta’ l-ikel bid-dettalji barra dawk previsti fid-Direttiva tal-Kunsill 79/112/KEE[10], id-Direttiva tal-Kummissjoni 1999/10/KE tat-8 ta’ Marzu 1999 li tipprovdi għal derogi mid-dispożizzjonijiet ta’ l-Artikolu 7 tad-Direttiva tal-Kunsill 79/112/KEE fir-rigward tat-tikkettjar ta’ l-oġġetti ta’ l-ikel[11], id-Direttiva tal-Kummissjoni 2002/67/KE tat-18 ta’ Lulju 2002 dwar it-tikkettjar ta’ l-oġġetti ta’ l-ikel li fihom il-kinina, u ta’ oġġetti ta’ l-ikel li fihom il-kafeina[12], ir-Regolament tal-Kummissjoni (KE) Nru 608/2004 tal-31 ta’ Marzu 2004 li jikkonċerna t-tikkettjar ta' ikel u ingredjenti ta' l-ikel li fihom miżjud magħhom phytosterols, phytosterol esters, phytostanols u/jew phytostanol esters[13] u d-Direttiva tal-Kummissjoni 2004/77/KE tad-29 ta' April 2004 li temenda d-Direttiva 94/54/KE fir-rigward tat-tikkettjar ta' ċertu ikel li fih l-aċidu glycyrrhizinic u l-melħ ta' l-ammonju tiegħu[14]. (13) Jeħtieġ li jiġu stabbiliti definizzjonijiet, prinċipji, rekwiżiti u proċeduri komuni sabiex jiġi ffurmat qafas ċar u bażi komuni għall-miżuri Komunitarji u nazzjonali li jirregolaw l-informazzjoni dwar l-ikel. (14) Sabiex jiġi segwit approċċ komprensiv u evoluzzjonarju għall-informazzjoni provduta lill-konsumaturi marbuta ma’ l-ikel li jikkonsmaw, għandu jkun hemm tifsira wiesgħa tal-liġi ta’ l-informazzjoni dwar l-ikel li tkopri r-regoli ta’ natura orizzontali u speċifika kif ukoll definizzjoni wiesgħa ta’ l-informazzjoni dwar l-ikel li tkopri l-informazzjoni provduta b’mezzi oħra barra t-tikketta. (15) Ir-regoli tal-Komunità għandhom japplikaw biss għal impriżi, li l-kunċett tagħhom jimplika ċerta kontinwità ta' attivitajiet u ċertu grad ta' organizzazzjoni. Operat bħalma huma t-trattament okkażjonali, li jisserva u jinbiegħ ikel minn persuni privati f'okkażjonijiet bħalma huma karitajiet, jew fieri lokali tal-komunità u laqgħat mhumiex koperti fl-ambitu ta' dan ir-regolament. (16) Il-liġi ta’ l-informazzjoni dwar l-ikel għandha tipprovdi flessibbiltà biżżejjed sabiex tkun tista’ tibqa’ aġġornata mar-rekwiżiti ġodda ta' informazzjoni mill-konsumaturi u sabiex ikun assigurat bilanċ bejn il-ħarsien tas-suq intern u bejn id-differenzi fil-perċezzjoni tal-konsumaturi fl-Istati Membri. (17) Il-konsiderazzjoni ewlenija biex tintalab informazzjoni obbligatorja dwar l-ikel għandha tkun biex il-konsumaturi jkunu jistgħu jidentifikaw u jagħmlu użu kif imiss ta’ l-ikel u biex jagħmlu għażliet li jaqblu mal-bżonnijiet tad-dieta tagħhom individwali. (18) Sabiex il-liġi ta’ informazzjoni dwar l-ikel tkun tista’ tadatta għat-tibdil fil-bżonnijiet ta' informazzjoni tal-konsumaturi, kull konsiderazzjoni dwar il-bżonn ta' informazzjoni obbligatorja dwar l-ikel għandha tqis l-interess wiesa' muri mill-maġġoranza tal-konsumaturi fil-kxif ta' ċerta informazzjoni. (19) Ir-rekwiżiti ġodda obbligatorji ta’ informazzjoni dwar l-ikel għandhom iżda jiġu stabbiliti biss jekk u fejn meħtieġ, bi qbil mal-prinċipji ta’ sussidjarjetà, proporzjonalità u sostenibbiltà. (20) Ir-regoli ta’ informazzjoni dwar l-ikel għandhom jipprojbixxu l-użu ta’ informazzjoni li tista’ tiżgwida lill-konsumatur jew tattribwixxi karatteristiċi mediċinali lill-ikel. Biex tkun effettiva, din il-projbizzjoni għandha tapplika wkoll għar-reklamar u l-preżentazzjoni ta’ l-ikel. (21) Sabiex ma jiġux imkissra f'biċċiet ir-regoli li jikkonċernaw ir-responsabbiltà ta' l-operaturi tan-negozji ta' l-ikel fir-rigward ta' l-informazzjoni dwar l-ikel jixraq li jiġu ċċarati r-responsabbiltajiet ta' l-operaturi tan-negozji ta' l-ikel f'dan il-qasam. (22) Għandha tissawwar lista ta’ l-informazzjoni kollha obbligatorja li fil-prinċipju għandha tingħata għall-ikel kollu intiż għall-konsumatur aħħari u għall- caterers tal-massa. Dik il-lista għandha żżomm l-informazzjoni li hi diġà meħtieġa fil-leġiżlazzjoni eżistenti peress li ġeneralment titqies bħala akkwist ta’ valur għall-informazzjoni għall-konsumatur. (23) Sabiex jitqiesu l-bidliet u l-iżviluppi fil-qasam ta’ l-informazzjoni dwar l-ikel, għandhom isiru dispożizzjonijiet sabiex jagħtu saħħa lill-Kummissjoni li temenda l-lista ta' informazzjoni mandatorja billi jiżdiedu jew jitneħħew dettalji u biex ċerti dettalji jkunu disponibbli b'mezzi alternattivi. Il-konsultazzjoni mal-partijiet interessati għandha tgħin biex isiru bidliet fil-ħin u immirati sew tar-rekwiżiti ta' l-informazzjoni dwar l-ikel. (24) Meta jintużaw fil-produzzjoni ta’ l-ikel u xorta jkunu għadhom preżenti, ċerti ingredjenti jew sustanzi oħra jikkawżaw allerġiji jew intolleranzi lill-konsumaturi, u xi wħud minn dawk l-allerġiji jew l-intolleranzi joħolqu periklu għal saħħet dawk konċernati. Hu importanti li tingħata informazzjoni dwar il-preżenza ta’ addittivi fl-ikel, għajnuniet għall-ipproċessar u sustanzi oħra b’effett allerġeniku sabiex il-konsumaturi li jbatu minn allerġija ta’ ikel jew intolleranza jkunu jistgħu jagħmlu għażliet infurmati u siguri. (25) It-tikketti ta’ l-ikel għandhom ikunu ċari u jinftiehmu sabiex jgħinu lill-konsumaturi li jridu jagħmlu għażliet infurmati aħjar u dwar id-dieta. Xi studji juru li l-leġibbiltà hija element importanti biex tkabbar il-possibbiltà ħalli l-informazzjoni fuq it-tikketta tkun tista’ tinfluwenza l-udjenza tagħha u l-istampar b’daqs żgħir huwa wieħed mill-kawżi ewlenin għaliex il-konsumaturi ma jkunux kuntenti bit-tikketti dwar l-ikel. (26) Sabiex ikun assigurat l-għoti ta’ informazzjoni dwar l-ikel, jeħtieġ li jiġu kkunsidrati l-modi kollha ta’ kif għandha tingħata l-informazzjoni lill-konsumaturi, inkluż il-bejgħ ta' l-ikel permezz ta' komunikazzjoni mill-bogħod. Għalkemm hu ċar li kull ikel fornut permezz ta’ bejgħ mill-bogħod għandu jissodisfa l-istess rekwiżiti ta’ informazzjoni bħall-ikel mibjugħ fil-ħwienet, jeħtieġ li jiġi ċċarat li f'każijiet bħal dawn l-informazzjoni rilevanti obbligatorja dwar l-ikel għandha tkun disponibbli wkoll qabel max-xirja tiġi konkluża. (27) Bil-ħsieb li jagħtu lill-konsumatur informazzjoni dawr l-ikel meħtieġa sabiex issir għażla informata, ix-xarbiet alkoħoliċi mħallta wkoll għandhom jagħtu informazzjoni dwar l-ingredjenti tagħhom. (28) Huwa importanti wkoll li l-konsumaturi jingħataw informazzjoni dwar xarbiet alkoħoliċi oħra. Jeżistu diġà regoli speċifiċi tal-Komunità dwar it-tikkettjar ta' l-inbid. Ir-Regolament tal-Kunsill (KE) Nru 1493/1999 tas-17 ta' Mejju 1999 dwar l-organizzazzjoni komuni tas-suq ta' l-inbid[15] jipprovdi sett eżawrjenti ta' standards tekniċi li jkopru kompletament il-prattiċi enoloġiċi kollha, il-metodi ta' manifattura u l-mod ta' preżentazzjoni u t-tikkettjar ta' l-inbejjed, u permezz ta' hekk jiżgura li l-istadji kollha fil-katina jkunu koperti u li l-konsumaturi huma protetti u informati kif suppost. B'mod partikolari, din il-leġiżlazzjoni tiddeskrivi f'mod preċiż u eżawrjenti s-sustanzi li probabbli se jintużaw fil-proċess ta' produzzjoni, flimkien mal-kondizzjonijiet għall-użu tagħhom permezz ta' lista pożittiva ta' prattiċi u trattamenti enoloġiċi; kwalunkwe prassi li mhijiex inkluża f'din il-lista hija pprojbita. Għalhekk, huwa xieraq li l-inbid jiġi eżentat f'dan l-istadju mill-obbligu li jelenka l-ingredjenti u li jipprovdi dikjarazzjoni tan-nutrizzjoni. F'dak li għandu x'jaqsam mal-birra, u l-ispirti kif definiti fl-Artikolu 2(1) tar-Regolament (KE) Nru […] ta' […] tal-Parlament Ewropew u tal-Kunsill dwar id-definizzjoni, id-deskrizzjoni il-preżentazzjoni, it-tikkettjar u l-protezzjoni ta' indikazzjonijiet ġeografiċi tas- soft drinks u li jirrevoka r-Regolament (KEE) Nru 1567/89[16], u sabiex tiġi żgurata strateġija konsistenti u koerenza mal-konsizzjonijiet stabbiliti mill-inbid, għandhom japplikaw l-istess tip ta' eżenzjonijiet. Minkejja dan, il-Kummissjoni għandha tipproduċi rapport wara ħames snin tad-dħul fis-seħħ ta' dan ir-Regolament u tista' tipproponi, jekk ikun meħtieġ, rekwiżiti speċifiċi fil-kuntest ta' dan ir-Regolament. (29) L-indikazzjoni tal-pajjiż ta' oriġini jew il-post ta' provenjenza ta' l-ikel għandu jingħata kull meta n-nuqqas tagħha probabbli jiżgwida l-konsumaturi fir-rigward tal-pajjiż veru ta' oriġini jew il-post veru ta' provenjenza ta' dak il-prodott. F'każijiet oħra, il-forniment ta' l-indikazzjoni tal-pajjiż ta' l-oriġini jew il-post ta' provenjenza jitħalla f'idejn l-approvazzjoni ta' l-operaturi tan-negozju ta' l-ikel. Fil-każijiet kollha, l-indikazzjoni tal-pajjiż ta' l-oriġini jew il-post ta' provenjenza għandha tingħata f'mod li ma jiżgwidax lill-konsumatur u abbażi ta' kriterji definiti b'mod ċar li jiżguraw kondizzjonijiet ugwali għall-industrija u jtejbu l-għarfien tal-konsumatur ta' l-informazzjoni relatata mal-pajjiż ta' l-oriġini jew il-post ta' provenjenza ta' ikel. Kriterji bħal dawn ma għandhomx japplikaw għal indikazzjonijiet relatati ma' l-isem jew l-indirizz ta' l-operatur tan-negozju ta' l-ikel. (30) F'uħud mill-każijiet, l-operaturi tan-negozju ta' l-ikel jista' jkun li jixtiequ jindikaw li l-oriġini ta' dak l-ikel hija l-Komunità Ewropea sabiex jiġbdu l-attenzjoni tal-konsumaturi għall-kwalitajiet tal-prodott tagħhom u għall-istandards ta' produzzjoni ta' l-Unjoni Ewropea. Indikazzjonijiet bħal dawn għandhom ukoll jikkonformaw ma kriterji armonizzati. (31) Ir-regoli mhux preferenzjali dwar l-oriġini tal-Komunità Ewropea huma stipulati fir-Regolament tal-Kunsill (KEE) Nru 2913/92 tat-12 t'Ottubru 1992 li jistabbilixxi l-Kodiċi Doganali tal-Komunità[17] u d-dispożizzjonijiet tiegħu li jimplimentaw fir-Regolament tal-Kummissjoni (KEE) Nru 2454/93 tat-2 ta' Lulju 1993 li jistipula dispożizzjonijiet għall-implimentazzjoni tar-Regoli tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità[18]. Id-determinazzjoni tal-pajjiż ta' l-oriġini ta' l-ikel għandha tkun ibbażata fuq dawn ir-regoli, li huma magħrufa tajjeb ma' l-operaturi u l-amministraturi kummerċjali u għandhom jagħmlu l-implimentazzjoni tagħha aktar faċli. (32) Id-dikjarazzjoni dwar in-nutrizzjoni fuq xi ikel tikkonċerna informazzjoni dwar il-preżenza ta' l-enerġija u ċerti nutrijenti fl-ikel. L-għoti ta’ informazzjoni obbligatorju dwar in-nutrizzjoni għandu jgħin l-azzjoni f’dan il-qasam ta’ edukazzjoni dwar in-nutrizzjoni għall-pubbliku u jappoġġja l-għażla infurmata dwar l-ikel. (33) Il- White Paper tal-Kummissjoni dwar Strateġija għall-Ewropa f’kwistjonijiet marbuta mas-saħħa dwar in-Nutrizzjoni, il-Piż Żejjed u l-Obeżità enfasizzaw ċerti elementi nutrizzjonali ta’ importanza għas-saħħa pubblika. Għalhekk, jixraq li r-rekwiżiti dwar l-għoti obbligatorju ta’ informazzjoni dwar in-nutrizzjoni għandhom iqisu dawk l-elementi. (34) Ġeneralment, il-konsumaturi mhumiex konxji mill-kontribut potenzjali tax-xorb alkoħoliku għad-dieta totali tagħhom. Għalhekk, jixraq li jiġi żgurat li tingħata informazzjoni dwar il-kontenut ta’ nutrijenti ta' b'mod partikolari xorb alkoħoliku mħallat. (35) Sabiex ikun hemm konsistenza u koerenza tal-leġiżlazzjoni Komunitarja t-tniżżil volontarju ta’ kummenti dwar in-nutrizzjoni jew is-saħħa fuq it-tikketti ta’ l-ikel għandu jkun skond ir-Regolament (KE) Nru 1924/2006 u tal-Parlament Ewropew u tal-Kunsill ta’ l-20 ta’ Diċembru 2006 dwar it-talbiet tan-nutrizzjoni u tas-saħħa li saru fuq l-ikel[19]. (36) Sabiex jiġi evitat li jkun hemm piż mhux meħtieġ fuq l-industrija, huwa xieraq li ċerti kategoriji ta’ ikel mhux ipproċessat jew li għalih l-informazzjoni tan-nutrizzjoni mhuwiex fattur determinanti għall-għażla tal-konsumatur jiġu eżentati mill-inklużjoni obbligatorja ta' dikjarazzjoni tan-nutrizzjoni ħlief jekk l-obbligu ta' forniment ta' informazzjoni bħal din hija prevista f'leġiżlazzjoni oħra tal-Komunità. (37) Sabiex tattira lill-konsumatur medju u sabiex isservi l-għan informattiv li għalih iddaħħlet, u minħabba l-livell ta’ għarfien preżenti fuq is-suġġett ta’ nutrizzjoni, l-informazzjoni provduta għandha tkun sempliċi u tinftiehem faċilment. Ir-riċerka turina li l-konsumaturi jsibu utli l-informazzjoni li tidher fil-parti prinċipali jew fuq “quddiem tal-pakkett" meta jkunu qed jieħdu deċiżjonijiet biex jixtru. Għalhekk, sabiex ikun assigurat li l-konsumaturi jistgħu jaraw malajr l-informazzjoni essenzjali dwar in-nutrizzjoni meta jixtru l-ikel dik l-informazzjoni għandha tkun fejn tidher l-aktar fuq it-tikketta. (38) Żviluppi riċenti fl-għoti tad-dikjarazzjoni dwar in-nutrizzjoni, minbarra għal kull 100g/100ml/porzjon, minn xi Stati Membri u organizzazzjonijiet fis-settur ta' l-ikel jissuġġerixxu li l-konsumaturi jogħġbuhom dawk l-iskemi għaliex jistgħu jgħinuhom jagħmlu malajr għażliet infurmati. Minkejja dan, hemm evidenza mal-Komunità kollha dwar kif il-konsumatur medju jifhem u juża’ l-mod alternattiv kif tingħata l-informazzjoni. Għalhekk, jixraq li jitħallew jiġu żviluppati skemi differenti u li tibqa’ ssir riċerka dwar kif jifhmu l-konsumaturi fi Stati Membri differenti sabiex, jekk jixraq, jiddaħħlu skemi armonizzati. (39) Id-dikjarazzjoni fuq iż-żona viżiva prinċipali ta’ l-ammonti ta’ elementi nutrizzjonali u ta’ l-indikaturi komparattivi f’forma li tingħaraf malajr sabiex tkun tista’ ssir valutazzjoni tal-proprjetajiet nutrizzjonali ta’ ikel għandha titqies fit-totalità tagħha bħala parti mid-dikjarazzjoni ta' nutrizzjoni u ma għandhiex tiġi ttrattata bħala grupp ta’ talbiet individwali. (40) L-esperjenza turi li f’ħafna każijiet informazzjoni volontarja dwar l-ikel tingħata għad-detriment taċ-ċarezza ta’ l-informazzjoni obbligatorja dwar l-ikel. Għalhekk, għandhom jiġu provduti kriterji biex jgħinu lill-operaturi fin-negozju ta’ l-ikel u lill-awtoritajiet ta’ l-infurzar biex joħolqu bilanċ bejn l-għoti ta’ informazzjoni obbligatorja dwar l-ikel u dik volontarja. (41) L-Istati Membri għandhom iżommu d-dritt, skond kundizzjonijiet u ċirkostanzi prattiċi lokali, biex jistipulaw regoli fir-rigward ta' l-għoti ta' informazzjoni li tikkonċerna ikel li mhux ippakkjat bil-lest. Għalkemm f’dawk il-każijiet it-talba tal-konsumatur għal informazzjoni oħra hi limitata, l-informazzjoni dwar allerġens potenzjali titqies li hi importanti ħafna. L-evidenza tissuġġerixxi li ħafna inċidenti dwar allerġija għall-ikel jistgħu jiġu kkawżati minn ikel li mhux ippakkjat bil-lest. Għalhekk dik l-informazzjoni għandha dejjem tingħata lill-konsumatur. (42) L-Istati Membri m'għandhomx ikunu jistgħu jadottaw dispożizzjonijiet oħra barra dawk stipulati f'dan ir-Regolament fil-qasam li dan jarmonizza, sakemm ma jkunx indikat speċifikament fih. (43) Ir-regoli ta' l-informazzjoni dwar l-ikel għandhom ikunu jistgħu jadattaw għal ambjent soċjali, ekonomiku u teknoloġiku li qed jinbidel b’rata mgħaġġla. (44) Fir-rigward ta’ ċerti aspetti ta’ informazzjoni dwar l-ikel li jwasslu għall-iżvilupp tta' prassi innovativi u kummerċjali moderni, jeħtieġ li jsiru esperimenti biżżejjed u riċerka dwar il-konsumaturi u tingħata evidenza soda dwar l-aħjar sistemi. Għalhekk, f'każijiet bħal dawn il-liġi Komunitarja ta’ l-informazzjoni dwar l-ikel għandha tkun ristretta biex tistabbilixxi r-rekwiżiti essenzjali obbligatorji li jiddeterminaw il-livell ta' protezzjoni u informazzjoni għall-konsumatur u tħalli flessibbiltà biex ikunu jistgħu jintlaħqu dawk ir-rekwiżiti, f'mod li huwa kompatibbli mad-dispożizzjonijiet tas-suq intern. (45) Sabiex ikun assigurat li jiġu disinjati aktar rekwiżiti dettaljati ta’ informazzjoni dwar l-ikel u jiġu stabbiliti b’mod dijalettiku u li qed jirfdu mill-aħjar prassi, għandu jkun hemm mekkaniżmi flessibbli fuq il-livell Komunitarju u dak nazzjonali bbażati fuq konsultazzjoni pubblika miftuħa u trasparenti u interazzjoni kontinwa bejn firxa wiesgħa ta’ partijiet interessati rappreżentattivi. Mekkaniżmu bħal dan jista' jirriżulta fl-iżvilupp ta' skemi nazzjonali li ma jorbtux fuq il-bażi ta' riċerka solida tal-konsumatur u konsultazzjoni wiesgħa mal-partijiet interessati. Għandu jkun hemm mekkaniżmi għall-konsumaturi sabiex ikunu kapaċi jidentifikaw ikel li huwa ttikkettjatbħala konformi ma' l-iskema nazzjonali bħal pereżempju permezz ta' numru jew simbolu ta' identifikazzjoni. (46) Sabiex jiġi żgurat livell ta’ konsistenza fir-riżultati li nkisbu fl-Istati Membri differenti, jeħtieġ li jkun hemm promozzjoni ta' l-iskambju u d-distribuzzjoni kostanti ta’ l-aħjar prassi u esperjenza bejn l-Istati Membri u mal-Kummissjoni u tiġi promossa l-parteċipazzjoni tal-partijiet interessati għal skambju bħal dawn. (47) L-Istati Membri għandhom jagħmlu kontrolli uffiċjali sabiex jinfurzaw il-konformità ma’ dan ir-Regolament skond ir-Regolament (KE) Nru 882/2004. (48) Referenzi għad-Direttiva 90/496/KEE fir-Regolament (KE) Nru 1924/2006 u fir-Regolament (KE) Nru 1925/2006 tal-Parlament Ewropew u tal-Kunsill ta’ l-20 ta' Diċembru 2006 dwar iż-żieda ta' vitamini u minerali u ta' ċerti sustanzi oħra ma' l-ikel[20] għandhom jiġu aġġornati biex iqisu dan ir-Regolament. Ir-Regolamenti (KE) Nru 1924/2006 u (KE) Nru 1925/2006 għandhom għalhekk jiġu emendati skond il-bżonn. (49) Sabiex il-partijiet interessati, speċjalment l-intrapriżi żgħar u ta’ daqs medju, ikunu jistgħu jipprovdu informazzjoni dwar in-nutrizzjoni fuq il-prodotti tagħhom, l-applikazzjoni tal-miżuri biex l-informazzjoni dwar in-nutrizzjoni ssir obbligatorja għandha tiddaħħal bil-mod permezz ta' perjodi ta' transizzjoni estiżi b'perjodu ta' transizzjoni addizzjonali maħsub għall-mikro-negozji. (50) Peress li l-għanijiet ta’ l-azzjonijiet li jridu jittieħdu ma jistgħux jintlaħqu biżżejjed mill-Istati Membri u għalhekk jistgħu jintlaħqu aħjar fuq livell Komunitarju, il-Komunità tista’ tadotta miżuri, skond il-prinċipju ta’ sussidjarjetà kif stipulat fl-Artikolu 5 tat-Trattat. Skond il-prinċipju ta’ proporzjonalità, kif stipulat f’dak l-Artikolu, dan ir-Regolament ma jmurx lil hemm minn dak li hu neċessarju sabiex jintlaħqu dawk l-għanijiet. (51) Bil-għan li tiġi simplifikata u mgħaġġla l-proċedura, il-Kummissjoni għandha tiġi afdata bil-kompitu li tadotta l-miżuri implimentattivi ta’ natura teknika. (52) Il-miżuri meħtieġa għall-implimentazzjoni ta’ dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tistipula l-proċeduri għall-eżerċitar tas-setgħat implimentattivi mogħtija lill-Kummissjoni[21]. (53) Għandha tingħata setgħa lill-Kummissjoni b’mod partikolari biex temenda u taġġorna l-Annessi ta’ dan ir-Regolament. Peress li dawk il-miżuri huma ta’ ambitu ġenerali u huma disinjati biex jemendaw l-elementi mhux essenzjali ta’ dan ir-Regolament, u biex jissupplimentaw dan ir-Regolament biż-żieda ta' elementi ġodda mhux essenzjali, huma għandhom jiġu adottati skond il-proċedura regolatorja bl-iskrutinju li hemm provdut għalih fl-Artikolu 5a tad-Deċiżjoni 1999/468/KE. (54) Abbażi ta’ l-urġenza jeħtieġ li tiġi applikata l-proċedura ta’ urġenza li hemm provdut għaliha fl-Artikolu 5a(6) tad-Deċiżjoni 1999/468/KE għall-adozzjoni ta’ l-emendi għall-Annessi II u III ta’ dan ir-Regolament, ADOTTAW DAN IR-REGOLAMENT: KAPITOLU I DISPOŻIZZJONIJIET ĠENERALI Artikolu 1 Is-suġġett u l-ambitu 1. Dan ir-Regolament jipprovdi l-bażi biex jiġi assikurat livell għoli ta' protezzjoni għall-konsumatur b’rabta ma' l-informazzjoni dwar l-ikel, billi jqis id-differenzi fil-perċezzjoni tal-konsumaturi u l-bżonnijiet tagħhom għal informazzjoni filwaqt li jassigura li s-suq intern jiffunzjona b’mod ħarir. 2. Dan ir-Regolament jistabbilixxi l-prinċipji ġenerali, ir-rekwiżiti u r-responsabbiltajiet li jirregolaw l-informazzjoni dwar l-ikel, u b’mod partikolari t-tikkettjar dwar l-ikel. Hu jistipula l-mezzi biex ikun garantit id-dritt tal-konsumaturi għal informazzjoni u proċeduri għall-għoti ta’ informazzjoni dwar l-ikel, billi jqis il-bżonn li tiġi provduta flessibbiltà biżżejjed biex tlaħħaq ma’ l-iżviluppi futuri u rekwiżiti ġodda għal informazzjoni. 3. Dan ir-Regolament japplika għall-istadji kollha tal-proċess ta’ l-ikel, fejn l-atttivitajiet tan-negozji ta’ l-ikel jolqtu l-għoti ta’ informazzjoni dwar l-ikel lill-konsumaturi. Hu għandu japplika għall-ikel kollu intiż għall-konsumatur aħħari, inkluż l-ikel li jitwassal minn caterers tal-massa u l-ikel intiż li jiġi fornut lill- caterers tal-massa. 4. Dan ir-Regolament għandu japplika mingħajr preġudizzju għar-rekwiżiti ta' tikketjar previsti f'leġiżlazzjoni speċifika tal-Komunità applikabbli għal ikel partikolari. Artikolu 2 Definizzjonijiet 1. Għall-finijiet ta’ dan ir-Regolament għandhom japplikaw id-definizzjonijiet li ġejjin: (a) id-definizzjonijiet ta’ ‘ikel’, ‘liġi dwar l-ikel’, ‘negozju ta’ l-ikel’, ‘operatur tan-negozju dwar l-ikel’, ‘bejgħ bl-imnut’, tqegħid fis-suq’ u ‘konsumatur aħħari’ fl-Artikolu 2 u fl-Artikolu 3(1), (2), (3), (7), (8) u (18) tar-Regolament (KE) Nru 178/2002; (b) id-definizzjoni ta’ ‘ipproċessar’, ‘prodotti mhux ipproċessati’ u ‘prodotti pproċessati’ fl-Artikolu 2(1) (m), (n) u (o) tar-Regolament (KE) Nru 852/2004 tal-Parlemnt Ewropew u tal-Kunsill tad-29 ta' April 2004 dwar l-iġjene ta' l-oġġetti ta' l-ikel[22]. (c) id-definizzjonijiet ta’ 'l-addittivi fl-ikel' u 'l-għajnuniet għall-ipproċessar' fl-Artikolu 1(2) u fin-nota fil-qiegħ 1 tad-Direttiva tal-Kunsill 89/107/KEE tal-21 ta’ Diċembru 1988 dwar l-approssimazzjoni tal-liġijiet ta’ l-Istati Membri li tikkonċerna l-addittivi fl-ikel awtorizzati għall-użu fl-ikel intiż għall-konsum uman[23]; (d) id-definizzjoni ta’ ‘ħwawar’ fl-Artikolu 1(2)(a) tad-Direttiva tal-Kunsill 88/388/KEE tat-22 ta’ Ġunju 1988 dwar l-approssimazzjoni tal-liġijiet ta’ l-Istati Membri marbuta mal-ħwawar għall-użu fl-oġġetti ta' l-ikel u għall-materjal mhux maħdum għall-produzzjoni tagħhom[24]; (e) id-definizzjonijiet ta’ ‘laħam’ ‘laħam separat b’mod mekkaniku’ fil-punti 1.1 u 1.14 ta’ l-Anness I tar-Regolament (KE) Nru 853/2004; (f) id-definizzjonijiet ta’ ‘talba’, ‘nutrijent’, ‘sustanza oħra’, ‘talba dwar in-nutrizzjoni’ u ‘talba għas-saħħa’ fl-Artikolu 2(2) (1) sa (5) tar-Regolament (KE) Nru 1924/2006. 2. Id-definizzjonijiet li ġejjin għandhom japplikaw ukoll: (a) ‘l-informazzjoni dwar l-ikel’ tfisser l-informazzjoni li tikkonċerna xi ikel u li titqiegħed għad-dispożizzjoni tal-konsumatur aħħari permezz ta’ tikketta, materjal ieħor li jkollha magħha, jew xi mezzi oħra inkluż għodda teknoloġiċi moderni jew komunikazzjoni verbali. Ma tkoprix komunikazzjonijiet kummerċjali kif imfissra fid-Direttiva 2000/31/KE tal-Parlament Ewropew u tal-Kunsill tat-8 ta’ Ġunju 2000 dwar ċerti aspetti legali ta’ servizzi ta’ informazzjoni għas-soċjetà, b’mod partikolari l-kummerċ elettroniku, fis-Suq Intern[25]; (b) ‘il-liġi ta’ l-informazzjoni dwar l-ikel’ tfisser id-dispożizzjonijiet tal-Komunità li jirregolaw l-informazzjoni dwar l-ikel, u b'mod partikolari t-tikkettjar, inkluż regoli ta' natura ġenerali applikabbli għall-ikel kollu jew għal ikel speċifiku u regoli li japplikaw biss għal ikel speċifiku; (c) ‘informazzjoni obbligatorja dwar l-ikel’ tfisser id-dettalji mitluba li jiġu provduti lill-konsumatur finali skond il-leġiżlazzjoni tal-Komunità; (d) ‘ caterers tal-massa’ tfisser kull stabbiliment (inkluż vettura jew stall fiss jew mobbli), bħal ristoranti, kantins, skejjel u sptarijiet, fejn, waqt in-negozju, jiġi mħejji l-ikel biex jitwassal lill-konsumatur aħħari u jkun lest għall-konsum mingħajr aktar preparamenti; (e) ‘ikel ippakkjat bil-lest’ tfisser kull oġġett wieħed li jrid jiġi preżentat kif inhu lill-konsumatur aħħari u lill- caterers tal-massa, magħmul minn xi ikel u l-pakkett li tpoġġa fih qabel ma tqiegħed għall-bejgħ, sew jekk dak il-pakkett jgħatti l-ikel kollu sew jekk parzjalment biss, iżda fi kwalunkwe każ b'tali mod li l-kontenut ma jistax jiġi mibdul mingħajr ma jinfetaħ jew jinbidel il-pakkett; (f) ‘ingredjent’ tfisser kull sustanza, inkluż l-addittivi ta’ l-ikel u l-enżimi ta’ l-ikel, u kull kostitwent ta’ xi ingredjent kompost, użat fil-produzzjoni jew fit-tħejjija ta’ xi ikel u li jkun għadu hemm fil-prodott lest, anki jekk f’forma mibdula; ir-residwi m’għandhomx jitqiesu bħala ingredjenti; (g) 'post ta' provenjenza' tfisser kwalunkwe post minn fejn l-ikel hu indikat li ġej, u li mhuwiex il-'pajjiż ta' l-oriġini' kif determinat skond l-Artikolu 23 sa 26 tar-Regolament tal-Kunsill (KEE) Nru 2913/92; (h) ‘ingredjent kompost’ huwa ingredjent li fih innifsu huwa r-riżultat ta' aktar minn ingredjent wieħed; (i) ‘tikketta’ tfisser kull tabella, ditta, marka, stampa jew materjal deskrittiv miktub, stampat, stensilljat, immarkat, ibbuzzat ‘l barra jew imprimat fuq, xi kontenitur ta’ l-ikel, jew imwaħħal miegħu; (j) ‘tikkettjar’ tfisser kull kelma, dettalji, trejdmarks, isem tad-ditta, materjal jew simbolu bl-istampi marbut ma' xi ikel u mqiegħed fuq xi pakkett, dokument, avviż, tikketta, ċirku jew għonq li jkun hemm ma' dak l-ikel jew li jirreferi għalih; (k) ‘parti viżiva’ tfisser l-uċuh kollha ta’ xi pakkett li jistgħu jinqraw minn naħa waħda, li jagħtu aċċess malajr u faċli għall-informazzjoni ta’ l-ittikkettjar billi jagħtu lok biex il-konsumatur ikun jista' jaqra din l-informazzjoni mingħajr ma jkollu bżonn idawwar il-pakkett ‘l hawn u 'l hemm; (l) ‘isem ġuridiku’ tfisser l-isem ta’ xi ikel preskritt fid-dispożizzjonijiet Komunitarji applikabbli għalih jew, fin-nuqqas ta’ dawk id-dispożizzjonijiet Komunitarji, l-isem previst fil-liġijiet, regolamenti u dispożizzjonijiet amministrattivi applikabbli fl-Istat Membru li fih jinbiegħ l-ikel lill-konsumatur aħħari jew lill- caterers tal-massa; (m) ‘isem tradizzjonali’ tfisser xi isem li hu aċċettat bħala l-isem ta’ l-ikel mingħajr ma l-konsumaturi jkunu jeħtieġu aktar spjegazzjoni dwaru fl-Istat Membru li fih jinbiegħ; (n) ‘isem deskrittiv’ tfisser xi isem li jipprovdi deskrizzjoni ta’ l-ikel, u jekk hemm bżonn ta’ l-użu tiegħu, li hu ċar biżżejjed biex jgħin lill-konsumaturi ħalli jsiru jafu n-natura vera tiegħu u jiddistingwuh minn prodotti oħra li magħhom jista’ jiġi mħawwad; (o) 'ingredjent(i) primarju/primarji' tfisser l-ingredjenti sinifikanti u/jew karatterizzanti ta' ikel; (p) 'ingredjent(i) sinifikanti' tfisser l-ingredjenti ta' ikel li jirrappreżenta(w) aktar minn 50 % ta' dan l-ikel; (q) 'ingredjent(i) karatterizzanti' tfisser kwalunkwe ingredjenti ta' ikel li normalment huwa assoċjat ma' l-isem ta' l-ikel mill-konsumatur u li fil-biċċa l-kbira tal-każijiet tintalab indikazzjoni kwantitattiva; (r) ‘rekwiżiti essenzjali’ tfisser ir-rekwiżiti li bihom il-livell ta’ protezzjoni għall-konsumatur u l-informazzjoni dwar l-ikel tiġi determinata fir-rigward ta’ xi suġġett partikolari u li huma stipulati f’xi att Komunitarju li jagħti lok għall-iżvilupp ta’ skemi nazzjonali msemmija fl-Artikolu 44; (s) ‘data ta’ durabbiltà minima ta’ xi ikel’ tfisser id-data sa meta l-ikel jibqa' jżomm il-karatteristiċi speċifiċi tiegħu jekk ikun maħżun sew; (t) ‘l-aħjar prassi’ tfisser l-istandards, l-iskemi, l-inizjattivi, jew xi attivitajiet oħra approvati mill-awtoritajiet kompetenti li mill-esperjenza u r-riċerka rriżulta li huma l-aktar effettivi għall-maġġoranza tal-konsumaturi u huma meqjusa bħala mudell għall-oħrajn li jridu jsegwuhom. 3. Għall-iskopijiet ta' dan ir-Regolament il-pajjiż ta' l-oriġini ta' ikel għandu jirreferi għall-oriġini ta' ikel kif iddeterminata skond l-Artikoli 23 sa 26 tar-Regolament tal-Kunsill (KEE) Nru 2913/92. 4. Id-definizzjonijiet speċifiċi mogħtija fl-Anness I għandhom japplikaw ukoll. KAPITOLU II PRINĊIPJI ĠENERALI DWAR L-INFORMAZZJONI TA' L-IKEL Artikolu 3 Għanijiet ġenerali 1. Il-forniment ta' l-informazzjoni dwar l-ikel għandu jsegwi livell għoli ta’ protezzjoni ta’ saħħet il-konsumaturi u ta’ l-interessi tagħhom billi jipprovdi bażi għall-konsumaturi finali biex ikunu jistgħu jagħmlu għażliet infurmati u biex jużaw l-ikel b’mod sigur, b’mod partikolari fir-rigward ta’ konsiderazzjonijiet sanitarji, ekonomiċi, ambjentali, soċjali u etiċi. 2. Il-liġi ta’ l-informazzjoni dwar l-ikel għandha timmira biex fil-Komunità jintlaħaq iċ-ċaqliq ħieles ta' l-ikel magħmul u mibjugħ legalment, billi jitqies, fejn jixraq, il-bżonn li jiġu mħarsa l-interessi leġittimi tal-produtturi u biex issir promozzjoni tal-produzzjoni ta’ prodotti ta’ kwalità. 3. Meta l-liġi ta’ l-informazzjoni dwar l-ikel tistabbilixxi rekwiżiti ġodda, għandha tingħata konsiderazzjoni lill-bżonn ta’ perjodu tranżitorju wara d-dħul fis-seħħ tar-rekwiżiti l-ġodda, li matulu l-ikel li jkollu tikketti li ma jikkonformawx mar-rekwiżiti l-ġodda jista' jitqiegħed fis-suq u għall-ħażniet ta' dak l-ikel li tqiegħdu fis-suq qabel ma jintemm il-perjodu tranżitorju jibqgħu jinbiegħu sakemm jispiċċaw. Artikolu 4 Prinċipji li jirregolaw l-informazzjoni obbligatorja dwar l-ikel 1. Fejn l-informazzjoni obbligatorja dwar l-ikel hi meħtieġa bil-liġi dwar l-informazzjoni ta' l-ikel, din għandha tikkonċerna informazzjoni li taqa', b'mod partikolari, f'waħda minn dawn il-kategoriji li ġejjin: (a) informazzjoni dwar l-identità u l-kompożizzjoni, kontenut jew karatteristiċi oħra ta’ l-ikel; (b) informazzjoni dwar il-ħarsien ta’ saħħet il-konsumaturi u l-użu sigur ta’ xi ikel. B’mod partikolari, din għandha tikkonċerna informazzjoni dwar: (i) kwalitajiet kompożizzjonali li jistgħu jkunu ta’ ħsara għal saħħet ċerti gruppi ta’ konsumaturi; (ii) durabbiltà, ħżin u użu sigur; (iii) l-impatt fuq is-saħħa, inkluż ir-riskji u l-konsegwenzi marbuta mal-konsum dannuż u perikoluż ta’ xi ikel; (c) informazzjoni dwar il-karatteristiċi nutrizzjonali sabiex il-konsumaturi jkunu jistgħu, inkluż dawk b’rekwiżiti speċjali tad-dieta, jagħmlu għażliet infurmati. 2. Meta wieħed iqis il-bżonn ta’ informazzjoni obbligatorja dwar l-ikel, wieħed għandu jqis il-bżonn wiesa’ min-naħa tal-maġġoranza tal-konsumaturi għal ċerta informazzjoni li hi ta’ valur sinifikanti għalihom jew ta’ kull benefiċċju għall-konsumatur aċċettat b'mod ġenerali biex ikunu jistgħu jagħmlu għażliet infurmati. Artikolu 5 Konsultazzjoni ta’ l-Awtorità Kwalunkwe miżura tal-liġi dwar l-informazzjoni ta' l-ikel probabbilment li se jkollha effett fuq is-saħħa pubblika għandha tiġi adottata wara konsultazzjoni ma' l-Awtorità Ewropea għas-Sikurezza ta' l-Ikel. KAPITOLU III REKWIŻITI ĠENERALI TA’ INFORMAZZJONI DWAR L-IKEL U RESPONSABBILTAJIET TA’ L-OPERATURI TAN-NEGOZJI TA’ L-IKEL Artikolu 6 Rekwiżit bażiku Kull ikel intiż li jiġi fornut lill-konsumatur aħħari jew lill- caterers tal-massa għandu jkollu miegħu l-informazzjoni dwar l-ikel skond dan ir-Regolament. Artikolu 7 Prassi ġusta dwar l-informazzjoni 1. L-informazzjoni dwar l-ikel m’għandhiex tiżgwida fir-rigward tal-materjal, speċjalment: (a) fir-rigward tal-karatteristiċi ta’ l-ikel u, b’mod partikolari, fir-rigward tan-natura tiegħu, l-identità, il-proprjetajiet, il-kompożizzjoni, il-kwantità, id-durabbiltà, il-pajjiż ta' l-oriġini jew il-post ta' provenjenza, il-metodu ta’ fabbrikazzjoni jew produzzjoni; (b) billi tattribwixxi għall-ikel l-effetti jew il-karatteristiċi li ma fihx; (c) billi tissuġġerixxi li l-ikel fih karatteristiċi speċjali meta fil-fatt l-ikel kollu simili fih dawk il-karatteristiċi. 2. L-informazzjoni dwar l-ikel għandha tkun preċiża, ċara, u li tinftiehem malajr mill-konsumatur. 3. Skond derogi previsti fil-leġiżlazzjoni Komunitarja applikabbli għall-ilma minerali naturali u għall-ikel għal użu nutrizzjonali partikolari, l-informazzjoni dwar l-ikel m’għandhiex tattribwixxi lil xi ikel il-karatteristika li tipprevjeni, tittratta jew tfejjaq xi mard uman, u lanqas tirreferi għal dawk il-karatteristiċi. 4. Il-projbizzjoni msemmija fil-paragrafu 3 għandha tapplika wkoll għal: (a) reklamar; (b) il-preżentazzjoni ta’ ikel b’mod partikolari l-forma tiegħu, l-apparenza jew l-ippakkjar, il-materjal ta’ l-ippakkjar użat, il-mod li bih hu rranġat u l-ambjent li fih jiġi esebit. Artikolu 8 Responsabbiltajiet 1. Mingħajr preġudizzju għall-paragrafi 3 u 4, l-operaturi tan-negozji ta’ l-ikel, fin-negozji taħt il-kontroll tagħhom, għandhom jassiguraw li jkun hemm konformità mar-rekwiżiti tal-liġi ta’ l-informazzjoni dwar l-ikel li huma rilevanti għall-attivitajiet tagħhom u għandhom jivverifikaw li dawk ir-rekwiżiti jintlaħqu. 2. L-operaturi tan-negozji ta’ l-ikel, fi ħdan in-negozju taħt il-kontroll tagħhom, m’għandhomx jimmodifikaw l-informazzjoni li jkun hemm ma’ xi ikel jekk dik il-modifikazzjoni tiżgwida lill-konsumatur aħħari jew inkella tnaqqas il-livell ta’ protezzjoni għall-konsumatur, b’mod partikolari fir-rigward tas-saħħa. 3. L-operaturi tan-negozji ta’ l-ikel li jqiegħdu għall-ewwel darba fis-suq xi ikel intiż li jiġi fornut lill-konsumatur aħħari jew lill- caterers tal-massa għandhom jassigura li jkun fih l-informazzjoni dwar l-ikel u li din tkun preċiża skond il-liġi ta’ l-informazzjoni applikabbli dwar l-ikel. 4. L-operaturi tan-negozji ta’ l-ikel responsabbli għall-attivitajiet ta’ bejgħ jew distribuzzjoni li ma jaffettwawx l-informazzjoni dwar l-ikel għandhom jaġixxu b’attenzjoni biex jassiguraw, fi ħdan il-limiti ta’ l-attivitajiet rispettivi tagħhom, li jkun hemm ir-rekwiżiti ta’ informazzjoni dwar l-ikel applikabbli, b'mod partikolari billi ma jagħtux ikel li jafu jew jaħsbu li ma jikkonformax, abbażi ta' l-informazzjoni li għandhom bħala nies professjonali. 5. L-operaturi tan-negozji ta’ l-ikel fi ħdan in-negozju li għandhom kontroll fuqu għandhom jiżguraw li l-informazzjoni marbuta ma’ ikel mhux ippakkjat bil-lest għandha tiġi mgħoddija lill-operatur li jirċievi l-ikel sabiex tkun tista’, fejn jixraq, tingħata l-informazzjoni obbligatorja dwar l-ikel speċifikata fl-Artikolu 9(1) punti (a) sa (ċ) u (f) lill-konsumatur aħħari. 6. Fil-każijiet li ġejjin, l-operaturi tan-negozji ta’ l-ikel, fi ħdan in-negozji li fuqhom għandhom kontroll għandhom jassiguraw li d-dettalji obbligatorji meħtieġa skond l-Artikolu 9 jidhru fuq il-pakkett ta' barra li fih jiġi ppreżentat l-ikel għall-bejgħ, jew fuq id-dokumenti kummerċjali li jirreferu għall-ikel fejn jista' jkun garantit li dawk id-dokumenti jew jiġu ma' l-ikel li jirreferu għalih jew intbagħtu qabel jew fl-istess ħin li jasal: (a) fejn l-ikel ippakkjat bil-lest hu intiż għall-konsumatur aħħari iżda mibjugħ fi stadju qabel il-bejgħ lill-konsumatur aħħari u fejn il-bejgħ lil xi caterer tal-massa mhux involut f’dak l-istadju; (b) fejn l-ikel ippakkjat bil-lest hu intiż li jiġi fornut lill- caterers tal-massa biex jiġi ppreparat, ipproċessat, maqsum jew imqatta'. Minkejja s-subparagrafu 1, l-operaturi tan-negozji ta' l-ikel għandhom jassiguraw li d-dettalji msemmija fl-Artikolu 9(1) (a), (f) u (h) jidhru wkoll fuq il-pakkett estern li fih jiġi preżentat l-ikel għall-bejgħ. KAPITOLU IV INFORMAZZJONI OBBLIGATORJA DWAR L-IKEL TAQSIMA 1 KONTENUT U PREŻENTAZZJONI Artikolu 9 Lista ta’ dettalji obbligatorji 1. Skond l-Artikoli 10 sa 34 u skond l-eċċezzjonijiet li hemm f’dan il-Kapitolu, għandhom jiġu indikati b’mod obbligatorju d-dettalji li ġejjin. (a) l-isem ta’ l-ikel; (b) il-lista ta’ ingredjenti; (c) kull ingredjent imniżżel fl-Anness II li jikkawża allerġiji jew intolleranzi, u kull sustanza meħuda minnu; (d) il-kwantità ta’ ċerti ingredjenti jew kategoriji ta’ ingredjenti; (e) il-kwantità netta ta’ l-ikel; (f) id-data ta’ kemm iservi l-inqas jew id-data sa 'meta jrid jintuża'; (g) kull kondizzjonijiet speċjali tal-ħżin jew kondizzjonijiet dwar l-użu; (h) l-isem jew l-isem tan-negozju u l-indirizz tal-fabbrikant jew ta' min ippakkjah, jew ta' bejjiegħ stabbilit fil-Komunità; (i) il pajjiż ta’ l-oriġini jew il-post tal-provenjenza fejn jekk ma jingħatawx dawn id-dettalji l-konsumatur jista’ jiġi żgwidat fir-rigward tal-materjal dwar il-pajjiż veru ta' l-oriġini ta' l-ikel jew il-post veru ta' provenjenza tiegħu, b'mod partikolari jekk l-informazzjoni li jkun hemm ma' l-ikel jew it-tikketta b'mod globali tista' inkella timplika li l-ikel għandu pajjiż differenti ta' oriġini jew post differenti ta' provenjenza; f'każijiet bħal dawn l-indikazzjoni għandha tkun skond ir-regoli stipulati fl-Artikolu 35(3) u (4) u dawk stabbiliti skond l-Artikolu 35(5); (j) struzzjonijiet dwar l-użu meta jkun impossibli li l-ikel jintuża’ kif suppost mingħajr dawk l-istruzzjonijiet; (k) fir-rigward ta’ xorb li fih aktar minn 1.2 % bil-volum ta’ alkoħol, is-saħħa alkoħolika proprja skond il-volum; (l) dikjarazzjoni dwar in-nutrizzjoni. 2. Id-dettalji msemmija fil-paragrafu 1 għandhom jiġu indikati bi kliem u numri sakemm il-konsumaturi jkunu infurmati, fir-rigward ta' dettall wieħed jew aktar, b'forom oħra ta' espressjoni stabbiliti b'miżuri ta' implimentazzjoni adottati mill-Kummissjoni. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh, għandhom jiġu adottati, skond il-proċedura regolatorja bl-iskrutinju msemmi fl-Artikolu 49(3). 3. Il-Kummissjoni tista’ temenda l-lista ta’ dettalji obbligatorji stipulati fil-paragrafu 1. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh għandhom jiġu adottati bi qbil mal-proċedura regolatorja bl-iskrutinju msemmi fl-Artikolu 49(3). Artikolu 10 Dettalji oħra obbligatorji għal tipi speċifiċi jew kategoriji speċifiċi ta’ ikel 1. Minbarra d-dettalji mniżżla fl-Artikolu 9(1) dettalji oħra obbligatorji għal tipi jew kategoriji speċifiċi ta’ ikel huma stipulati fl-Anness III. 2. Il-Kummissjoni tista' temenda l-Anness III. Dawk il-miżuri li tfasslu sabiex jemendaw l-elementi mhux essenzjali ta’ dan ir-Regolament billi jżidu xi elementi miegħu, għandhom jiġu adottati skond il-proċedura regolatorja bi skrutinju msemmija fl-Artikolu 49(4). Artikolu 11 Derogi mir-rekwiżit għal dettalji obbligatorji Għal tipi jew kategoriji speċifiċi ta’ ikel, il-Kummissjoni tista’ tipprovdi għal derogi, f’każijiet rari, mir-rekwiżiti stipulati fl-Artikolu 9(1) (b) u (f), dejjem jekk dawk id-derogi ma jwasslux biex il-konsumatur aħħari u l- caterers tal-massa ma jiġux infurmati biżżejjed. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh għandhom jiġu adottati skond il-proċedura regolatorja bl-iskrutinju msemmi fl-Artikolu 49(3). Artikolu 12 Piżijiet u miżuri L-Artikolu 9 għandu jkun mingħajr preġudizzju għal dispożizzjonijiet Komunitarji aktar speċifiċi li jirrigwardaw il-piżijiet u l-miżuri. Artikolu 13 Disponibbiltà u tqegħid ta’ informazzjoni obbligatorja dwar l-ikel 1. Għandu jkun hemm informazzjoni obbligatorja dwar l-ikel u għandha tkun faċilment aċċessibbli, skond dan ir-Regolament għall-ikel kollu. 2. Fil-każ ta’ ikel ippakkjat bil-lest, l-informazzjoni obbligatorja dwar l-ikel għandha tidher fuq il-pakkett jew fuq it-tikketta mwaħħla miegħu. 3. Id-disponibbiltà ta’ ċerti dettalji obbligatorji b’mezzi oħra minbarra fuq il-pakkett jew fuq it-tikketta tista’ tiġi stabbilita mill-Kummissjoni dejjem jekk jintlaħqu l-prinċipji ġenerali u r-rekwiżiti stipulati fil-Kapitolu II ta’ dan ir-Regolament. Dawk il-miżuri mfasslin sabiex jemendaw elementi mhux essenzjali ta' dan ir-Regolament billi jissuplementawh għandhom jiġu adottati, skond il-proċedura regolatorja bi skrutinju msemmija fl-Artikolu 49(3). 4. Fil-każ ta' ikel li mhux ippakkjat bil-lest, għandhom japplikaw id-dispożizzjonijiet ta' l-Artikolu 41. Artikolu 14 Preżentazzjoni ta’ dettalji obbligatorji 1. Bla ħsara għal-leġiżlazzjoni speċifika tal-Komunità applikabbli għal ikel partikolari fir-rigward tar-rekwiżiti mniżżla fl-Artikolu 9(1) sa (k), meta jidhru fuq il-pakkett jew fuq it-tikketta mwaħħla fuqu, id-dettalji obbligatorji elenkati fl-Artikolu 9(1) għandhom jiġu stampati fuq il-pakkett jew fuq it-tikketta f'ittri b'tipa ta' mill-inqas 3 mm u għandhom jiġu preżentati b'tali mod li jiżguraw kuntrast sinifikanti bejn l-istampar u l-isfond. 2. Id-dettalji elenkati fl-Artikolu 9(1) (a), (e) u (k) għandhom jidhru fl-istess parti viżiva. 3. Jistgħu jiġu adottati mill-Kummissjoni regoli dettaljati li jikkonċernaw id-dettalji obbligatorji u l-estensjoni tar-rekwiżiti msemmija fil-paragrafu 2 mad-dettalji obbligatorji l-oħra għal kategoriji speċifiċi jew tipi speċifiċi ta' ikel imsemmija fl-Artikoli 10 u 38. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh għandhom jiġu adottati bi qbil mal-proċedura regolatorja bl-iskrutinju msemmi fl-Artikolu 49(3). 4. Id-daqs minimu tat-tipa msemmi fil-paragrafu 1 ma għandux japplika fil-każ ta' imballaġġ jew f’kontenituri li l-akbar wiċċ tagħhom għandu erja ta’ inqas minn 10 ċm2. 5. Il-paragrafu 2 m’għandux japplika fil-każ ta’ ikel speċifikat fl-Artikolu 17(1) u (2). 6. L-informazzjoni obbligatorja dwar l-ikel għandha tiġi mmarkata f’post li jidher b’tali mod li tkun tidher faċilment, tinqara sew u, fejn jixraq, ma titħassarx. M’għandhiex tkun moħbija bl-ebda mod, mgħottija, imnaqqsa jew imfixkla b'xi kitba oħra jew stampi jew xi materjal oħra li jintervjeni. Artikolu 15 Bejgħ mill-bogħod Mingħajr preġudizzju għar-rekwiżiti ta’ informazzjoni stipulati fl-Artikolu 9, fil-każ ta’ ikel imqiegħed għall-bejgħ permezz ta’ komunikazzjoni mill-bogħod kif imfisser fl-Artikolu 2 tad-Direttiva 97/7/KE tal-Parlament Ewropew u tal-Kunsill ta' l-20 ta' Mejju 1997 dwar il-protezzjoni tal-konsumaturi fir-rigward ta' kuntratti mill-bogħod[26]: (a) l-informazzjoni obbligatorja għandha tkun disponibbli qabel ma tiġi konkluża x-xirja u għandha tidher fuq il-materjal li jappoġġja l-bejgħ mill-bogħod jew tingħata b’mezzi oħra adattati; (b) id-dettalji previsti fl-Artikolu 9(1) punti (d), (f), (g), (h) u (k) mhux se jkunu obbligatorji biss fil-mument tal-forniment. Artikolu 16 Rekwiżiti lingwistiċi 1. Mingħajr preġudizzju għall-Artikolu 9(2), l-informazzjoni obbligatorja ta' l-ikel għandha tidher f'ilsien mifhum faċilment mill-konsumaturi ta' l-Istat membru fejn ikel qed jiġi kkummerċjalizzat. 2. Fi ħdan it-territorju tagħhom stess, l-Istati Membri li fihom jinbiegħ l-ikel jistgħu jistipulaw li d-dettalji għandhom ikunu b’xi waħda mil-lingwa jew lingwi uffiċjali tal-Komunità. 3. Il-paragrafi 1 u 2 m’għandhomx iżommu milli d-dettalji jiġu indikati b’diversi lingwi. Artikolu 17 Ċerti dettalji obbligatorji mħollija barra 1. Fil-każ ta’ fliexken tal-ħġieġ maħsuba biex jerġgħu jintużaw li huma mmarkati b’mod li ma jitħassrux u li għalhekk m’għandhomx tikketta, ċirku jew għonq id-dettalji obbligatorji biss imniżżla fl-Artikolu 9(1) (a), (c), (e), (f) u (l) għandhom ikunu obbligatorji. 2. Fil-każ ta’ l-ippakkjar jew ta’ kontenituri li l-ikbar wiċċ tagħhom fih erja ta’ inqas minn 10 cm2 d-dettalji biss elenkati fl-Artikolu 9(1) (a), (c), (e) u (f) għandhom ikunu obbligatorji fuq il-pakkett jew it-tikketta. Id-dettalji msemmija fl-Artikolu 9(1) (b) għandhom jiġu provduta b’mezzi oħra jew għandhom ikunu disponibbli meta jitlobhom il-konsumatur. 3. Mingħajr preġudizzju għal leġiżlazzjoni oħra tal-Komunità li tirrikjedi dikjarazzjoni obbligatorja dwar in-nutrizzjoni, id-dikjarazzjoni msemmija fl-Artikolu 9(1)(l) m'għandhiex tkun obbligatorja għall-ikel elenkat fl-Anness IV. TAQSIMA 2 DISPOŻIZZJONIJIET DETTALJATI DWAR DETTALJI OBBLIGATORJI Artikolu 18 L-isem ta’ l-ikel 1. L-isem ta’ l-ikel għandu jkun l-isem ġuridiku tiegħu. Jekk ma jkunx hemm dak l-isem, l-isem ta’ l-ikel għandu jkun l-isem tradizzjonali tiegħu, jew, jekk ma jkollux isem tradizzjonali jew l-isem tradizzjonali ma jintużax, għandu jingħata l-isem deskrittiv ta’ l-ikel. 2. Dispożizzjonijiet speċifiċi dwar kif għandu jintuża’ l-isem ta’ l-ikel u d-dettalji li għandu jkollu miegħu huma stipulati fl-Anness V. Artikolu 19 Lista ta’ ingredjenti 1. Il-lista ta’ ingredjenti għandha tkun intitolata jew preċeduta minn titolu adattat li jkun magħmul minn jew jinkludi l-kelma 'ingredjenti'. Għandu jinkludi l-ingredjenti kollha ta’ l-ikel, f’ordni li tonqos skond l-użin, kif innutati meta ntużaw fil-fabbrikazzjoni ta' l-ikel. 2. L-ingredjenti għandhom jiġu nnominati bl-isem speċifiku tagħhom, fejn japplika, skond ir-regoli stipulati fl-Artikolu 18 u fl-Anness V. 3. Regoli tekniċi dwar kif għandhom jiġu applikati l-paragrafi 1 u 2 huma stipulati fl-Anness VI. Artikolu 20 Lista ta’ ingredjenti mħollija barra L-ikel li ġej m’għandux ikun meħtieġ li jkollu lista ta’ ingredjenti: (a) frott u ħaxix frisk, inkluż patata, li ma tqaxxritx, tqattgħetx jew ġiet trattatta b'mod simili; (b) ilma karbonat, liema deskrizzjoni tiegħu tindika li ġie karbonat; (c) ħall tal-fermentazzjoni mnissel esklussivament minn prodott bażiku wieħed, dejjem jekk l-ebda ingredjent ieħor ma ġie miżjud miegħu; (d) ġobon, butir, ħalib u krema fermentata, li l-ebda ingredjent ieħor ma ġie miżjud magħhom minbarra prodotti tal-ħalib, enżimi u kulturi tal-mikro-organiżmi essenzjali għall-fabbrikazzjoni, jew fil-każ tal-ġobon minbarra ġobon frisk u ġobon ipproċessat il-melħ meħtieġ għall-fabbrikazzjoni tiegħu; (e) inbid kif definit fir-Regolament tal-Kunsill (KE) Nru 1493/1999, birra, u ispirti kif definiti fl-Artikolu 2(1) tar-Regolament (KE) Nru […] ta' […] tal-Parlament Ewropew u tal-Kunsill dwar id-definizzjoni, id-deskrizzjoni il-preżentazzjoni, it-tikkettjar u l-protezzjoni ta' indikazzjonijiet ġeografiċi ta xorb bl-ispirtu u li jirrevoka r-Regolament (KEE) Nru 1567/89. Il-Kummissjoni għandha tipproduċi rapport wara [ ħames snin wara d-dħul fis-seħħ ta' dan ir-Regolament ] dwar l-applikazzjoni ta' l-Artikolu 19 dwar dawn il-prodotti u tista' takkumpanja dan ir-rapport b'miżuri speċifiċi li jiddeterminaw ir-regoli għat-tikkettjar ta' l-ingredjenti. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh għandhom jiġu adottati, skond il-proċedura regolatorja bl-iskrutinju msemmi fl-Artikolu 49(3); (f) ikel magħmul minn ingredjent wieħed, fejn: (i) l-isem ta’ l-ikel hu identiku għall-isem ta’ l-ingredjent; jew (ii) l-isem ta’ l-ikel jgħin biex tkun identifikata sew in-natura ta’ l-ingredjent. Artikolu 21 Kostitwenti ta' ikel li tħallew barra mil-lista ta’ ingredjenti Il-kostitwenti li ġejjin ta’ xi ikel m'għandhomx ikunu meħtieġa li jiddaħħlu fil-lista ta' ingredjenti: (a) il-kostitwenti ta’ xi ingredjent li ġew temporanjament separati waqt il-proċess ta’ fabbrikazzjoni u ddaħħlu mill-ġdid aktar tard iżda mhux aktar mill-proporzjonijiet oriġinali tagħhom; (b) addittivi ta’ l-ikel u enżimi: (i) li jinsabu biss f'xi ikel partikolari minħabba l-fatt li kienu jinsabu f’xi ingredjent jew ingredjenti ta’ dak l-ikel, dejjem jekk m'għandhomx xi funzjoni teknoloġika fil-prodott lest; jew (ii) li jintużaw bħala għajnuniet fl-ipproċessar; (c) sustanzi użati fil-kwantitajiet meħtieġa bilfors bħala solvents jew mezzi għal sustanzi nutrizzjonali, addittivi ta’ l-ikel jew ħwawar; (d) sustanzi li mhumiex addittivi ta’ l-ikel iżda li huma użati bl-istess mod u bl-istess għan bħall-għajnuniet għall-ipproċessar u xorta għadhom jinsabu fil-prodott lest, anki jekk f’forma mibdula; (e) ilma: (i) fejn l-ilma hu użat biss waqt il-proċess ta’ fabbrikazzjoni għall-ħolqien mill-ġdid ta’ ingredjent użat f’forma konċentrata jew deidrata; jew (ii) fil-każ ta’ mezz likwidu li mhux normalment ikkonsmat. Artikolu 22 Tikkettjar ta’ ċerti sustanzi li jikkawżaw l-allerġiji jew l-intolleranzi 1. Kull ingredjent imniżżel fl-Anness II jew kull sustanza li toriġina minn xi ingredjent imniżżel f’dak l-Anness, dejjem skond l-eċċessjonijiet tiegħu kif hemm provdut f’dak l-Anness, għandu jkun indikat fuq it-tikketta b’referenza preċiża għall-isem ta’ l-ingredjent. Dik l-indikazzjoni m’għandhiex tintalab f’każijiet fejn: (a) l-isem ta’ l-ikel jirreferi biċ-ċar għall-ingredjent konċernat; jew (b) l-ingredjent imniżżel fl-Anness II li minnu tkun ġejja xi sustanza huwa diġà mniżżel fil-lista ta’ ingredjenti. 2. Il-lista fl-Anness II għandha tiġi eżaminata mill-ġdid sistematikament u, fejn ikun meħtieġ, tiġi aġġornata mill-Kummissjoni abbażi ta’ l-aktar tagħrif xjentifiku u tekniku riċenti. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh għandhom jiġu adottati bi qbil mal-proċedura regolatorja bl-iskrutinju msemmi fl-Artikolu 49(4). 3. Fejn jeħtieġ, jistgħu jinħarġu linji ta’ gwida tekniċi għall-interpretazzjoni tal-lista fl-Anness II, skond il-proċedura msemmija fl-Artikolu 49(2). Artikolu 23 Indikazzjoni kwantitattiva ta’ l-ingredjenti 1. L-indikazzjoni tal-kwantità ta’ xi ingredjent jew kategorija ta’ ingredjenti użati fil-fabbrikazzjoni jew preparazzjoni ta’ xi ikel għandha tkun meħtieġa meta: (a) l-ingredjent jew kategorija ta’ ingredjenti konċernati jidhru fl-isem ta' l-ikel jew normalment huma assoċjati ma' dak l-isem mill-konsumatur; jew (b) l-ingredjent jew kategorija ta’ ingredjenti konċernati huma enfasizzati fuq it-tikkettjar bi kliem, stampi jew grafika; jew (c) l-ingredjent jew kategorija ta’ ingredjenti konċernati huma essenzjali biex jikkaratterizzaw xi ikel u jiddistingwuh mill-prodotti li magħhom jista’ jiġi mfixkel minħabba ismu jew id-dehra tiegħu. 2. Il-Kummissjoni tista’ temenda l-paragrafu 1 billi żżid każijiet oħra. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh għandhom jiġu adottati bi qbil mal-proċedura regolatorja bl-iskrutinju msemmi fl-Artikolu 49(3). 3. Regoli tekniċi biex jiġi applikat il-paragrafu 1, inkluż każijiet speċifiċi fejn l-indikazzjoni kwantitattiva mhix se tkun meħtieġa fil-każ ta’ ċerti ingredjenti, huma stipulati fl-Anness VII. Artikolu 24 Kwantità netta 1. Il-kwantità netta ta’ xi ikel għandha tiġi mfissra, bl-użu ta’ litri, ċentrilitri, millilitri, kilogrammi jew grammi, kif jixraq: (a) f’unitajiet ta’ likwidu fil-każ tal-likwidi; (b) f’unitajiet ta’ piż fil-każ ta’ prodotti oħra. 2. L-espressjoni tal-kwantità netta għal ċertu ikel speċifikat b’mod differenti minn dak deskritt fil-paragrafu 1 tista’ tiġi stabbilita mill-Kummissjoni. Dawk il-miżuri maħsuba biex jemendaw l-elementi mhux essenzjali ta' dan ir-Regolament billi jissupplimentawh, għandhom jiġu adottati skond il-proċedura regolatorja bl-iskrutinju msemmi fl-Artikolu 49(3). 3. Regoli tekniċi biex jiġi applikat il-paragrafu 1, inkluż każijiet speċifiċi fejn l-indikazzjoni tal-kwantità netta m'għandhiex tkun meħtieġa, huma stipulati fl-Anness VIII. Artikolu 25 Data minima sakemm iservi u data ‘sa meta għandu jintuża’ 1. Fil-każ ta’ ikel li, minn punt di vista mikrobijoloġiku, imur malajr ħafna u għalhekk wara perjodu taż-żmien qasir x’aktarx jista’ jkun ta’ periklu imminenti għal saħħet il-bniedem, id-data ta’ kemm iservi l-inqas għandha tinbidel bid-data ‘sa meta għandu jintuża’. 2. Id-data adattata għandha tiġi mfissra skond l-Anness IX. 3. Il-mod ta’ kif tiġi indikata d-data ta’ kemm iservi l-inqas imsemmija fil-punt 1(ċ) ta’ l-Anness IX tista’ tiġi speċifikata skond il-proċedura msemmija fl-Artikolu 49(2). Artikolu 26 Struzzjonijiet dwar l-użu 1. L-istruzzjonijiet dwar l-użu ta’ xi ikel għandhom jiġu indikati b’tali mod li jkun jista’ jintuża’ kif suppost. 2. Il-Kummissjoni tista’ tistipula regoli dwar il-mod kif dawk l-istruzzjonijiet għandhom jiġu indikati fil-każ ta' ċertu ikel. Dawk il-miżuri maħsuba biex jemendaw l-elementi mhux essenzjali ta' dan ir-Regolament, billi jissupplimentawh għandhom jiġu adottati, skond il-proċedura regolatorja bl-iskrutinju msemmi fl-Artikolu 49(3). Artikolu 27 Saħħa alkoħolika 1. Ir-regoli li jikkonċernaw l-indikazzjoni tas-saħħa alkoħolika bil-volum għandhom ikunu, fil-każ tal-prodotti kklassfikati taħt it-titoli 22.04 u 22.05 tat-Tariffa Doganali Komuni, dawk stipulati fid-dispożizzjonijiet Komunitarji speċifiċi applikabbli għal dawk il-prodotti. 2. Is-saħħa alkoħolika proprja skond il-volum tax-xorb li fih aktar minn 1,2% bil-volum ta’ alkoħol barra dak imsemmi fil-paragrafu 1 għandha tiġi indikata skond l-Anness X. TAQSIMA 3 DIKJARAZZJONI DWAR IN-NUTRIZZJONI Artikolu 28 Relazzjoni ma' leġiżlazzjoni oħra 1. Id-dispożizzjonijiet ta' din is-Sezzjoni m'għandhomx japplikaw għall-ikel fi ħdan l-ambitu tal-leġiżlazzjoni li ġejja: (a) Direttiva 2002/46/KE tal-Parlament Ewropew u tal-Kunsill ta’ l-10 ta’ Ġunju 2002 dwar l-approssimazzjoni tal-liġijiet ta’ l-Istati Membri marbuta mas-supplimenti ta’ l-ikel[27]; (b) Id-Direttiva tal-Kunsill 80/777/KEE tal-15 ta' Lulju 1980 dwar l-approssimazzjoni tal-liġijiet ta' l-Istati Membri marbuta ma' l-esplojtazzjoni u l-bejgħ ta' ilma minerali naturali[28]. 2. Id-dispożizzjonijiet ta' din it-Taqsima japplikaw mingħajr preġudizzju għad-Direttiva tal-Kunsill 89/398/KEE tat-3 ta’ Mejju 1989 dwar l-approssimazzjoni tal-liġijiet ta’ l-Istati Membri marbuta ma’ l-oġġetti ta’ l-ikel intiżi għal użu nutrizzjonali partikolari[29] u Direttivi speċifiċi kif imsemmija fl-Artikolu 4(1) ta’ dik id-Direttiva. Artikolu 29 Kontenut 1. Id-dikjarazzjoni dwar in-nutrizzjoni għandha tinkludi dan li ġej (minn issa 'l quddiem magħruf bħala "dikjarazzjoni obbligatorja dwar in-nutrizzjoni"): (a) valur enerġetiku; (b) l-ammonti ta’ xaħam, saturati, karboidrati b'referenza speċifika għaż-żokkor, u l-melħ. Dan il-pargrafu ma għandux japplika għall-inbid kif definit fir-Regolament tal-Kunsill (KE) Nru 1493/1999, birra, u ispirti kif definiti fl-Artikolu 2(1) tar-Regolament (KE) Nru […] ta' […] tal-Parlament Ewropew u tal-Kunsill dwar id-definizzjoni, id-deskrizzjoni il-preżentazzjoni, it-tikkettjar u l-protezzjoni ta' indikazzjonijiet ġeografiċi ta xorb bl-ispirtu u li jirrevoka r-Regolament (KEE) Nru 1567/89. Il-Kummissjoni għandha tipproduċi rapport wara [ ħames snin wara d-dħul fis-seħħ ta' dan ir-Regolament ] dwar l-applikazzjoni ta' dan il-paragrafu dwar dawn il-prodotti u tista' takkumpanja dan ir-rapport b'miżuri speċifiċi li jiddeterminaw ir-regoli għal dikjarazzjoni obbligatorja ta' nutrizzjoni ta' dawn il-prodotti. Dawk il-miżuri, imfassla biex jemendaw elementi mhux essenzjali ta' dan ir-Regolament għandhom jiġu adottati skond il-proċedura regolatorja bi skrutinju msemmija fl-Artikolu 49(3). 2. Id-dikjarazzjoni dwar in-nutrizzjoni jista' jkun fiha wkoll l-ammonti ta' wieħed jew aktar minn dawn li ġejjin: (a) trans fats; (b) mono-unsaturates; (c) polyunsaturates; (d) polyols; (e) lamtu; (f) fajber; (g) proteini; (h) kwalunkwe minerali jew vitamini mniżżla fil-punt 1 tal-Parti A ta’ l-Anness XI, u li jeżistu f’ammonti sinifikanti kif imfissra fil-punt 2 tal-Parti A ta' l-Anness XI. 3. Id-dikjarazzjoni ta' l-ammont ta' sustanzi li jappartjenu jew huma komponenti ta' waħda mill-kategoriji ta' nutrijenti msemmija fil-paragrafu 2 għandhom ikunu meħtieġa meta ssir talba dwar in-nutrizzjoni jew is-saħħa. 4. Il-listi fil-paragrafi 1 u 2 jistgħu jiġu emendati mill-Kummissjoni. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh għandhom jiġu adottati, skond il-proċedura regolatorja bl-iskrutinju msemmi fl-Artikolu 49(3). Artikolu 30 Kalkolu 1. L-ammont ta’ enerġija għandha tiġi kkalkulata permezz tal-fatturi ta’ konverżjoni fl-Anness XII. 2. Il-fatturi ta’ konverżjoni għall-vitamini u l-minerali msemmija fil-punt 1 tal-Parti A ta’ l-Anness XI, sabiex jiġi kkalkulat b’mod aktar preċiż il-kontenut tagħhom fl-ikel, jistgħu jiġu stabbiliti u mdaħħla fl-Anness XII mill-Kummissjoni. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh għandhom jiġu adottati bi qbil mal-proċedura regolatorja bl-iskrutinju msemmi fl-Artikolu 49(3). 3. L-ammonti ta’ enerġija u nutrijenti msemmija fl-Artikolu 29(1) u (2) għandhom ikunu dawk ta’ kif jinbiegħ l-ikel. Fejn jixraq, l-informazzjoni tista’ tkun marbuta ma’ l-ikel wara l-preparazzjoni, dejjem jekk jingħataw struzzjonijiet dettaljati biżżejjed dwar il-preparazzjoni u l-informazzjoni tkun marbuta ma’ l-ikel kif jiġi mħejji għall-konsum. 4. Il-valuri dikjarati għandhom, skond kull każ individwali, ikunu valuri medji bbażati fuq: (a) l-analiżi ta’ l-ikel magħmula mill-fabbrikant; jew (b) kalkolu mill-valuri medji magħrufa jew proprja ta’ l-ingredjenti użati; jew (c) kalkolu mid-data li ġeneralment hi stabbilita u aċċettata. Ir-regoli biex tiġi implimentata d-dikjarazzjoni dwar l-enerġija u n-nutrijenti fir-rigward tal-preċiżjoni tal-valuri dikjarati bħad-differenzi bejn il-valuri dikjarati u dawk stabbiliti waqt spezzjonijiet uffiċjali jistgħu jiġu deċiżi bi qbil mal-proċedura stipulata fl-Artikolu 49(2). Artikolu 31 Forom ta’ espressjonijiet 1. L-ammont ta’ enerġija u nutrijenti jew il-komponenti tagħhom imsemmija fl-Artikolu 29(1) u (2) għandhom jiġu mfissra permezz ta’ l-unitajiet tal-kejl imniżżla fil-Parti A ta’ l-Anness XIII. 2. L-ammont ta’ enerġija u nutrijenti msemmija fil-paragrafu 1 għandhom jiġu mfissra għal kull 100g jew għal kull 100 ml jew, skond l-Artikolu 32(2) u (3), għal kull porzjon. 3. Id-dikjarazzjoni obbligatorja dwar in-nutrizzjoni għandha tiġi mfissra, kif jixraq, bħala persentaġġ ta’ konsum referenzjali stipulat fil-Parti B ta’ l-Anness XI b’rabta ma’ kull 100 g jew kull 100 ml jew kull porzjon. Meta provduta, id-dikjarazzjoni dwar il-vitamini u l-minerali għandha wkoll tiġi mfissra bħala persentaġġ tal-konsum referenzjali stipulat fil-punt 1 tal-Parti A ta’ l-Anness XI. 4. Id-dikjarazzjoni tal-polyols u/jew tal-lamtu u d-dikjarazzjoni dwar it-tip ta’ aċidi bix–xaħam, minbarra d-dikjarazzjoni obbligatorja ta’ saturati msemmija fl-Artikolu 29(1)(b), għandha tiġi preżentata skond l-Anness XIII Parti B. Artikolu 32 Espressjoni abbażi ta’ kull porzjon 1. Minbarra d-dikjarazzjoni dwar in-nutrizzjoni għal kull 100g jew għal kull 100ml imsemmija fl-Artikolu 31(2), l-informazzjoni tista’ tiġi mfissra bħala porzjon kif kwantifikat fuq it-tikketta, dejjem jekk jingħata n-numru ta' porzjonijiet li hemm fil-pakkett. 2. Id-dikjarazzjoni dwar in-nutrizzjoni tista’ tiġi mfissra abbażi ta’ kull porzjon biss jekk l-ikel ikun ippakkjat bil-lest bħala porzjon individwali. 3. L-espressjoni abbażi ta’ kull porzjon biss għall-ikel preżentat f’pakketti li fihom ħafna porzjonijiet ta’ l-ikel, li ma ġewx ippakkjati bil-lest f’porzjonijiet individwali, għandha tiġi stabbilita mill-Kummissjoni. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh għandhom jiġu adottati, skond il-proċedura regolatorja bl-iskrutinju msemmi fl-Artikolu 49(3). Artikolu 33 Forom oħra ta’ espressjoni 1. Minbarra l-forom ta’ espressjoni msemmija fl-Artikolu 31(2) u (3), id-dikjarazzjoni dwar in-nutrizzjoni tista’ tingħata f’xi forom oħra ta’ espressjoni dejjem jekk ir-rekwiżiti essenzjali li ġejjin jintlaħqu: (a) il-forma ta’ espressjoni timmira biex tiffaċilita l-mod kif il-konsumatur jifhem il-kontribut jew l-importanza ta’ l-ikel fir-rigward ta’ l-enerġija u kontenut ta’ nutrijent ta’ xi dieta; u (b) hi bbażata jew fuq konsum referenzjali armonizzat, jew jekk ma jeżistix, fuq parir xjentifiku aċċettat b’mod ġenerali dwar il-konsum ta’ enerġija jew nutrijenti; u (c) hi appoġġjata b’evidenza dwar kemm il-konsumatur medju jifhem u juża’ l-informazzjoni preżentata. 2. Dawk il-forom addizzjonali ta’ espressjoni mfissra fil-paragrafu 1 għandhom jiġu identifikati taħt skema nazzjonali msemmija fl-Artikolu 44. Artikolu 34 Preżentazzjoni 1. Id-dettalji msemmija fl-Artikolu 31(2) marbuta mad-dikjarazzjoni obbligatorja dwar in-nutrizzjoni għandhom jiddaħħlu fejn jidhru l-aktar. Huma għandhom jiġu preżentati, fejn jixraq, flimkien f’forma ċara fl-ordni li ġejja: enerġija, xaħam, saturati, karboidrati b'referenza speċifika għaż-żokkor, u l-melħ. 2. Id-dikjarazzjoni dwar in-nutrizzjoni marbuta man-nutrijenti msemmija fl-Artikolu 29(2) għandha tidher flimkien f’post wieħed u, kif jixraq, fl-ordni ta’ preżentazzjoni provduta fil-Parti Ċ ta’ l-Anness XIII. Meta din id-dikjarazzjoni dwar in-nutrizzjoni ma tidhirx fil-post viżiv prinċipali, hi għandha tiġi preżentata f’forma ta’ tabella, bin-numri mqegħdin f’linja jekk ikun hemm spazju. Jekk ma jkunx hemm spazju, id-dikjarazzjoni għandha tidher f’forma lineari. 3. Jekk id-dikjarazzjoni obbligatorja dwar in-nutrizzjoni tidher flimkien mad-dikjarazzjoni dwar in-nutrijenti msemmija fl-Artikolu 29(2), l-ordni tal-preżentazzjoni ta’ l-enerġija u tan-nutrijenti mdaħħla fid-dikjarazzjoni għandha tkun, kif xieraq, skond l-ordni mogħtija fil-Parti C ta’ l-Anness XIII. 4. F’każijiet fejn l-ammont ta’ enerġija jew nutrijent(i) fi prodott huwa/huma negliġibbli, id-dikjarazzjoni dwar in-nutrizzjoni f’dawk l-elementi tista’ tinbidel bi stqarrija bħal ‘Fih ammonti negliġibbli ta’ ...’ qrib sew tad-dikjarazzjoni dwar in-nutrizzjoni meta preżenti. 5. Jistgħu jintużaw forom jew simboli grafiċi għall-preżentazzjoni tad-dikjarazzjoni dwar in-nutrizzjoni skond xi skema nazzjonali msemmija fl-Artikolu 44 dejjem jekk jintlaħqu r-rekwiżiti essenzjali li ġejjin. (a) dawk il-forom ta’ preżentazzjoni m’għandhomx jiżgwidaw lill-konsumatur; u (b) għandu jkun hemm evidenza li l-konsumatur medju jifhem dawk il-forom ta’ preżentazzjoni. 6. Ir-regoli marbuta ma' aspetti oħra ta' preżentazzjoni tad-dikjarazzjoni dwar in-nutrizzjoni, minbarra dawk imsemmija fil-paragrafu 5, jistgħu jiġu stabbiliti mill-Kummissjoni. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh għandhom jiġu adottati bi qbil mal-proċedura regolatorja bl-iskrutinju msemmi fl-Artikolu 49(3). KAPITOLU V INFORMAZZJONI VOLONTARJA DWAR L-IKEL Artikolu 35 Rekwiżiti applikabbli 1. Fejn l-informazzjoni dwar l-ikel koperta b’dan ir-Regolament tingħata b’mod volontarju, dik l-informazzjoni għandha tikkonforma mar-rekwiżiti speċifiċi rilevanti stipulati f’dan ir-Regolament. 2. Mingħajr preġudizzju għat-tikkettjar skond il-leġiżlazzjoni speċifika tal-Komunità, il-pargrafi 3 u 4 għandhom japplikaw fejn il-pajjiż ta' l-oriġini jew il-post ta' provenjenza ta' ikel ikun volontarjament indikat sabiex jinforma lill-konsumaturi li l-ikel joriġina jew ġej mill-Komunità Ewropea jew minn pajjiż jew post speċifiku. 3. Meta l-pajjiż ta' oriġini jew il-post ta' provenjenza ta' l-ikel mhuwiex l-istess bħal dak ta' wieħed mill-ingrdjent(i) tiegħu, il-pajjiż ta' l-oriġini jew il-post ta' provenjenza ta' dak/dawk l-ingredjent(i) għandu jingħata wkoll. 4. Fil-każ tal-laħam, barra miċ-ċanga u l-vitella, l-indikazzjoni dwar il-pajjiż ta' oriġini jew il-post ta' provenjenza tista’ tingħata bħala post uniku fejn twieldu trabbew u nqatlu l-annimali fl-istess pajjiż jew post. F’każijiet oħra għandha tingħata l-informazzjoni dwar kull wieħed mill-postijiet differenti ta' tewelid, trobbija jew qatla. 5. Ir-regoli ta' implimentazzjoni dwar l-applikazzjoni tal-paragrafu 3 għandhom jiġu stabbiliti mill-Kummissjoni. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh għandhom jiġu adottati bi qbil mal-proċedura regolatorja bl-iskrutinju msemmi fl-Artikolu 49(3). 6. Ir-regoli ta' implimentazzjoni dwar il-kondizzjonijiet u l-kriterji ta' użu ta' dettalji mogħtija volontarjament jistgħu jiġu stabbiliti mill-Kummissjoni. Dawk il-miżuri maħsuba biex jemendaw l-elementi mhux essenzjali ta’ dan ir-Regolament billi jissupplimentawh għandhom jiġu adottati bi qbil mal-proċedura regolatorja bl-iskrutinju msemmi fl-Artikolu 49(3). Artikolu 36 Preżentazzjoni L-informazzjoni volontarja m'għandhiex tintwera għad-detriment ta' l-ispazju li hemm provdut għall-informazzjoni obbligatorja. KAPITOLU VI DISPOŻIZZJONIJIET NAZZJONALI Artikolu 37 Il-Prinċipju L-Istati Membri jistgħu jadottaw biss dispożizzjonijiet fil-qasam ta’ l-informazzjoni dwar l-ikel għall-konsumatur fejn dan ikun previst b'dan ir-Regolament. Artikolu 38 Dispożizzjonijiet nazzjonali u dettalji obbligatorji ulterjuri 1. Minbarra d-dettalji partikolari msemmija fl-Artikolu 9(1) u l-Artikolu 10, l-Istati Membri jistgħu, skond il-proċedura stipulata fl-Artikolu 42, jirrikjedu partikolari obbligatorji ulterjuri għal tipi jew kategoriji speċifiċi ta' ikel, iġġustifikati b'raġunijiet ta': (a) il-ħarsien tas-saħħa pubblika; (b) il-ħarsien tal-konsumaturi; (c) il-prevenzjoni ta’ frodi; (d) il-ħarsien tad-drittijiet industrijali u kummerċjali tal-proprjetà, indikazzjonijiet tal-provenjenza, postijiet ta’ l-oriġini reġistrati u l-prevenzjoni ta’ kompetizzjoni inġusta. 2. Permezz tal-paragrafu 1, l-Istati Membri jistgħu jintroduċu miżuri li jikkonċernaw l-indikazzjoni obbligatorja tal-pajjiż ta' l-oriġini jew il-post ta' provenjenza ta' ikel biss fejn hemm rabta ppruvata bejn ċerti kwalitajiet ta' l-ikel u l-oriġini jew il-provenjenza tiegħu. Meta jinnotifikaw miżuri bħal dawn lill-Kummissjoni, l-Istati Membri għandhom jipprovdu evidenza li l-maġġoranza tal-konsumaturi jorbtu valur sinifianti mal-forniment ta' din l-informazzjoni. Artikolu 39 Ħalib u prodotti tal-ħalib L-Istati Membri jistgħu jadottaw miżuri li jidderogaw mill-Artikolu 9(1) u l-Artikolu 10(2) fil-każ tal-ħalib u tal-prodotti tal-ħalib preżentati fi fliexken tal-ħġieġ intiżi biex jiġu użati mill-ġdid. Huma għandhom jikkomunikaw lill-Kummissjoni t-test ta’ dawk il-miżuri minnufih. Artikolu 40 Xorb alkoħoliku L-Istati Membri jistgħu, fl-istennija ta' l-adozzjoni tad-dispożizzjonijiet tal-Komunità msemmija fl-Artikolu 20(e), jippreservaw ir-regoli nazzjonali fir-rigwrad ta' l-elenkar ta' ingredjenti fil-każ ta' xorb li fih aktar minn 1.2% bħala volum ta’ alkoħol. Artikolu 41 Miżuri nazzjonali għall-ikel li mhux ippakkjat bil-lest 1. Fejn prodotti ta l-ikel huma offruti għall-bejgħ lill-konsumatur finali jew lil caterers tal-massa mingħajr ma jukunu ppakkjati bil-lest, jew fejn oġġetti ta' l-ikel jiġu ppakkjati fuq il-post fejn jinbiegħu fuq talba tal-konsumatur jew ikunu ppakkjati bil-lest għall-bejgħ dirett, l-Istati Membri jistgħu jadottaw regoli dettaljati dwar il-mod kif id-dettalji speċifikati fl-Artikolu 9 u 10 għandhom jintwerew. 2. L-Istati Membri jistgħu jiddeċiedu li ma jirrikjedux il-forniment ta' wħud mid-dettalji msemmija fil-paragrafu 1, ħlief dawk imsemmija fl-Artikolu 9(1) (c), sakemm il-konsumatur jew il- caterers tal-massa jibqa' jirċievi informazzjoni suffiċjenti. 3. L-Istati Membri għandhom jikkomumikaw lill-Kummissjoni t-test tal-miżuri msemmija fil-paragrafi 1 u 2 mingħajr dewmien. Artikolu 42 Proċedura ta’ notifika 1. Meta ssir referenza għal dan l-Artikolu, l-Istat Membru li jqis li hu meħtieġ li tiġi adottata l-leġiżlazzjoni ġdida ta’ informazzjoni dwar l-ikel, għandu jgħarraf bil-quddiem lill-Kummissjoni u lill-Istati Membri l-oħra bil-miżuri maħsuba u jagħti r-raġunijiet li jiġġustifikawhom. 2. Il-Kummissjoni għandha tikkonsulta lill-Kumitat Imwaqqaf dwar il-Proċess ta’ l-Ikel u Saħħet l-Annimali mwaqqaf bl-Artikolu 58(1) tar-Regolament (KE) Nru 178/2002 jekk tqis li dik il-konsultazzjoni hi utli jew jekk xi Stat Membru jitlob hekk. 3. L-Istat Membru kkonċernat jista’ jieħu l-miżuri maħsuba biss tliet xhur wara n-notifika msemmija fil-paragrafu 1, dejjem jekk ma jkunx irċieva opinjoni negattiva tal-Kummissjoni. 4. Jekk l-opinjoni tal-Kummissjoni tkun negattiva, hi għandha tibda l-proċedura msemmija fl-Artikolu 49(2) qabel ma jiskadi dak il-perjodu ta' tliet xhur sabiex tiddetermina jekk il-miżuri maħsuba jistgħux jiġu implimentati. Il-Kummissjoni tista’ titlob li jsiru ċerti emendi għall-miżuri maħsuba. L-Istat Membru kkonċernat jista' jieħu l-miżuri previsti biss wara li l-Kummissjoni tkun adottat id-deċiżjoni finali tagħha. 5. Id-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistipula proċedura għall-għoti ta’ informazzjoni fil-qasam ta’ l-istandards u r-regolamenti[30] tekniċi m’għandhiex tapplika g